8.  การจัดการ

8.1 โครงสร้างการจัดการของบริษัท

โครงสร้างการจัดการของบริษัทประกอบด้วยคณะกรรมการบริษัท และคณะอนุกรรมการ 5 ชุด ได้แก่
คณะกรรมการตรวจสอบ คณะกรรมการกำกับดูแลกิจการ คณะกรรมการบริหาร
คณะกรรมการบริหารความเสี่ยง และคณะกรรมการสรรหาและกำหนดค่าตอบแทน

โครงสร้างการบริหาร

คณะกรรมการบริษัท ณ วันที่ 31 ธันวาคม 2552 มีดังนี้

1. ศาสตราจารย์ศุภชัย พิศิษฐวานิช ประธานกรรมการและกรรมการอิสระ

2. ดร. โชติวิทย์ ชยวัฒนางกูร กรรมการอิสระ

3. นายคันธิศ อรัณยกานนท์ กรรมการอิสระ

4. นายเจริญรัฐ วิไลลักษณ์ * กรรมการ

5. นายวัฒน์ชัย วิไลลักษณ์ * กรรมการ

6. นายธนานันท์ วิไลลักษณ์ * กรรมการ

7. นายจง ดิลกสมบัติ กรรมการ

8. นายอัซวัน คาน บิน ออสมัน คาน** กรรมการ

9. นายเรซ่า บิน อับดุล ราฮิม** กรรมการ

นางสาวบุญรัตน์ มงคลรัตนกร เลขานุการบริษัท

หมายเหตุ *เป็นตัวแทนของบริษัท สามารถคอร์ปอเรชั่น จำกัด (มหาชน) ซึ่งเป็นผู้ถือหุ้นรายใหญ่
ที่ถือหุ้นในบริษัท ร้อยละ 58.28

**เป็นตัวแทนของ Axiata Group Berhad ซึ่งเป็นผู้ถือหุ้นรายใหญ่ ที่ถือหุ้นในบริษัท ร้อยละ
24.42

จำนวนกรรมการดังกล่าวเป็นไปตามข้อบังคับของบริษัทที่กำหนดให้มีกรรมการไม่น้อยกว่า 7 คน
และกรรมการไม่น้อยกว่ากึ่งหนึ่งของจำนวนกรรมการทั้งหมดต้องมีถิ่นที่อยู่ในราชอาณาจักร
และเป็นผู้มีคุณสมบัติตามที่กฎหมายกำหนด

  กรรมการผู้มีอำนาจลงนามผูกพันบริษัท ณ วันที่ 31 ธันวาคม 2552 คือ

นายเจริญรัฐ วิไลลักษณ์ นายวัฒน์ชัย วิไลลักษณ์ นายธนานันท์ วิไลลักษณ์ สองในสามคนนี้
ลงลายมือชื่อ ร่วมกันและประทับตราสำคัญของบริษัท หรือ นายเจริญรัฐ วิไลลักษณ์ นายวัฒน์ชัย
วิไลลักษณ์ นายธนานันท์ วิไลลักษณ์ คนใดคนหนึ่งลงลายมือชื่อร่วมกับนายจง ดิลกสมบัติ
รวมเป็นสองคนและประทับตราสำคัญของบริษัท

คุณสมบัติของกรรมการบริษัท

1.  มีคุณสมบัติที่ไม่ขัดต่อพระราชบัญญัติบริษัทมหาชนจำกัด พ.ศ. 2535 หรือกฎหมายอื่นที่เกี่ยวข้อง
    ตลอดจนข้อกำหนดของตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์ รวมทั้งข้อบังคับของบริษัท

2.  เป็นผู้ที่ไม่ประกอบกิจการ
    เข้าเป็นหุ้นส่วนหรือเข้าเป็นผู้ถือหุ้นในนิติบุคคลอื่นที่มีสภาพอย่างเดียวกัน
    และเป็นการแข่งขันกับกิจการของบริษัท เว้นแต่จะได้รับการอนุมัติจากที่ประชุมผู้ถือหุ้น

3.  มีภาวะผู้นำ วิสัยทัศน์ และมีความเป็นอิสระในการตัดสินใจ เพื่อประโยชน์สูงสุดของบริษัท
    และผู้ถือหุ้นโดยรวม

4.  เป็นผู้ที่มีความรู้ ความสามารถ
    และมีประสบการณ์มาจากหลากหลายวิชาชีพที่เป็นประโยชน์ต่อการดำเนินธุรกิจของบริษัท

5.  เป็นผู้มีความซื่อสัตย์สุจริต

6.  เป็นผู้ที่สามารถอุทิศเวลาในการปฏิบัติหน้าที่กรรมการบริษัทได้อย่างเต็มที่

  คุณสมบัติของกรรมการอิสระ

1.  ถือหุ้นไม่เกินร้อยละ 1 ของจำนวนหุ้นที่มีสิทธิออกเสียงทั้งหมดของบริษัท บริษัทย่อย บริษัทร่วม
    หรือนิติบุคคลที่อาจมีความขัดแย้ง ทั้งนี้
    ให้นับรวมการถือหุ้นของผู้ที่เกี่ยวข้องของกรรมการอิสระรายนั้นๆด้วย

2.  ไม่เป็นหรือเคยเป็นกรรมการที่มีส่วนร่วมในการบริหารงาน ลูกจ้าง พนักงาน
    ที่ปรึกษาที่ได้เงินเดือนประจำ หรือผู้มีอำนาจควบคุมของบริษัท บริษัทใหญ่ บริษัทย่อย บริษัทร่วม
    บริษัทย่อยลำดับเดียวกัน หรือนิติบุคคลที่อาจมีความขัดแย้ง
    เว้นแต่จะได้พ้นจากการมีลักษณะดังกล่าวมาแล้วไม่น้อยกว่า 2
    ปีก่อนได้รับการแต่งตั้งเป็นกรรมการ

3.  ไม่เป็นบุคคลที่มีความสัมพันธ์ทางสายโลหิต หรือโดยการจดทะเบียนตามกฎหมายในลักษณะที่เป็น
    บิดามารดา คู่สมรส พี่น้อง และบุตร รวมทั้งคู่สมรสของบุตรของผู้บริหาร ผู้ถือหุ้นรายใหญ่
    ผู้มีอำนาจควบคุมหรือบุคคลที่จะได้รับการเสนอให้เป็นผู้บริหารหรือผู้มีอำนาจควบคุมของบริษัท
    บริษัทใหญ่ หรือบริษัทย่อย

  4. ไม่มีหรือเคยมีความสัมพันธ์ทางธุรกิจกับบริษัท บริษัทใหญ่ บริษัทย่อย บริษัทร่วม
  หรือนิติบุคคลที่อาจมีความขัดแย้ง รวมถึงความสัมพันธ์ในลักษณะของการให้บริการทางวิชาชีพ
  และทางการค้า/ทางธุรกิจ ตามที่สำนักงานคณะกรรมการกำกับหลักทรัพย์และตลาดหลักทรัพย์
  (ก.ล.ต.) กำหนด ทั้งในปัจจุบันและ 2 ปีก่อนได้รับการแต่งตั้ง
  ยกเว้นกรณีมีเหตุจำเป็นและสมควรซึ่งมิได้เกิดขึ้นอย่างสม่ำเสมอและต่อเนื่อง
  กรรมการอิสระอาจมีความสัมพันธ์เกินระดับนัยสำคัญที่ ก.ล.ต.
  กำหนดในระหว่างดำรงตำแหน่งได้
  แต่ต้องได้รับอนุมัติจากคณะกรรมการบริษัทด้วยมติเอกฉันท์ก่อนเข้าทำรายการ

  5. ไม่เป็นกรรมการที่ได้รับการแต่งตั้งขึ้นเป็นตัวแทนของกรรมการของบริษัท ผู้ถือหุ้นรายใหญ่
  หรือผู้ถือหุ้นซึ่งเป็นผู้เกี่ยวข้องกับผู้ถือหุ้นรายใหญ่ของบริษัท

  6.
  ไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระเกี่ยวกับการดำเนินงานของบริษัท

วาระการดำรงตำแหน่ง

วาระการดำรงตำแหน่งของกรรมการบริษัท ได้กำหนดให้เป็นไปตามพระราชบัญญัติบริษัทมหาชนจำกัด
พ.ศ. 2535 คือ ในการประชุมสามัญผู้ถือหุ้นประจำปี ให้กรรมการออกจากตำแหน่ง 1 ใน 3
โดยให้กรรมการคนที่อยู่ในตำแหน่งนานที่สุดเป็นผู้ออกจากตำแหน่ง
กรรมการที่ออกจากตำแหน่งตามวาระอาจถูกเลือกให้กลับเข้าดำรงตำแหน่งใหม่ได้
โดยได้รับเสียงข้างมากจากคณะกรรมการสรรหาและกำหนดค่าตอบแทน ทั้งนี้
กรรมการอิสระสามารถดำรงตำแหน่ง ติดต่อกันได้ไม่เกิน 3 วาระ
เว้นแต่จะได้รับมติเห็นชอบเป็นเอกฉันท์จากคณะกรรมการสรรหาและกำหนดค่าตอบแทนว่ากรรมการดังกล่าวได้กระทำคุณประโยชน์ต่อบริษัทเป็นอย่างยิ่ง
และการดำรงตำแหน่งเกินวาระที่กำหนดมิได้ทำให้ ความเป็นอิสระขาดหายไป

  ขอบเขตอำนาจหน้าที่ของคณะกรรมการบริษัท

  1. ปฏิบัติหน้าที่ด้วยความรับผิดชอบ ระมัดระวัง และซื่อสัตย์สุจริตเป็นไปตามกฎหมาย
  วัตถุประสงค์ และข้อบังคับของบริษัท ตลอดจนมติคณะกรรมการ และมติที่ประชุมผู้ถือหุ้น

  2. กำหนดนโยบายและทิศทางการดำเนินงานของบริษัท
  รวมทั้งกำกับควบคุมดูแลให้ฝ่ายจัดการดำเนินการ
  ให้เป็นไปตามนโยบายที่กำหนดไว้อย่างมีประสิทธิภาพและประสิทธิผล

  3. พิจารณาแต่งตั้งกรรมการบริษัทแทนกรรมการที่ออกตามวาระ
  รวมทั้งพิจารณาค่าตอบแทนของกรรมการและอนุกรรมการต่างๆ
  ที่นำเสนอโดยคณะกรรมการสรรหาและกำหนดค่าตอบแทน เพื่อนำเสนอให้ที่ประชุมผู้ถือหุ้นอนุมัติ

  4. พิจารณาแต่งตั้งคณะอนุกรรมการต่างๆเพื่อดูแลระบบบริหาร
  และระบบการควบคุมภายในให้เป็นไปตามนโยบายที่กำหนดไว้ ได้แก่ คณะกรรมการบริหาร
  คณะกรรมการบริหารความเสี่ยง คณะกรรมการกำกับดูแลกิจการ
  และคณะกรรมการสรรหาและกำหนดค่าตอบแทน เป็นต้น
  สำหรับการแต่งตั้งคณะกรรมการตรวจสอบ
  คณะกรรมการสรรหาและกำหนดค่าตอบแทนจะนำเสนอให้คณะกรรมการบริษัท และ/หรือ
  ที่ประชุมผู้ถือหุ้นเพื่อพิจารณาอนุมัติต่อไป

  5. พิจารณาแต่งตั้งผู้บริหารระดับสูง และเลขานุการบริษัท รวมทั้งพิจารณากำหนดค่าตอบแทนของ
  ฝ่ายบริหารที่เสนอโดยคณะกรรมการสรรหาและกำหนดค่าตอบแทน

  6. จัดให้มีการทำงบดุล และบัญชีกำไรขาดทุน ณ วันสิ้นสุดรอบปีบัญชีของบริษัทและลงลายมือชื่อ
  เพื่อรับรองงบการเงินดังกล่าว เพื่อนำเสนอต่อที่ประชุมผู้ถือหุ้นในการประชุมสามัญประจำปี
  เพื่อพิจารณาอนุมัติ

  7. พิจารณาคัดเลือกและแต่งตั้งผู้สอบบัญชี
  และพิจารณาค่าตอบแทนที่เหมาะสมที่เสนอโดยคณะกรรมการตรวจสอบ
  ก่อนนำเสนอต่อที่ประชุมผู้ถือหุ้นในการประชุมสามัญประจำปี เพื่อพิจารณาอนุมัติ

  8. จัดให้มีนโยบายการกำกับดูแลกิจการ และจริยธรรมธุรกิจของบริษัทที่เป็นลายลักษณ์อักษร
  รวมทั้งดูแลไม่ให้เกิดปัญหาความขัดแย้งทางผลประโยชน์
  ตลอดจนดูแลระบบการควบคุมภายในและการบริหาร ความเสี่ยง

  9. กำกับดูแลให้มีการบริหารจัดการตามนโยบายกำกับดูแลกิจการที่ดี
  เพื่อให้เชื่อมั่นได้ว่าบริษัทมีความรับผิดชอบต่อผู้มีส่วนเกี่ยวข้องทุกกลุ่มด้วยความเป็นธรรมอย่างเคร่งครัด

  10. มีหน้าที่ในการแจ้งให้บริษัททราบโดยมิชักช้าถึงการเข้าไปมีส่วนได้เสียของตน
  หรือบุคลที่เกี่ยวข้อง ไม่ว่าโดยตรงหรือโดยอ้อมในสัญญาใดๆ หรือการทำธุรกรรมใดๆ
  ที่เกี่ยวข้องกับบริษัท หรือบริษัทย่อย

คณะกรรมการตรวจสอบ ณ วันที่ 31 ธันวาคม 2552 มีดังนี้

1. ดร. โชติวิทย์ ชยวัฒนางกูร ประธานกรรมการตรวจสอบ

  2. ศาสตราจารย์ศุภชัย พิศิษฐวานิช กรรมการตรวจสอบ

  3. นายคันธิศ อรัณยกานนท์ กรรมการตรวจสอบ

  นางสาวบุญรัตน์ มงคลรัตนกร เลขานุการคณะกรรมการตรวจสอบ

  หมายเหตุ กรรมการตรวจสอบทั้ง 3 ท่าน
  มีความรู้และประสบการณ์เพียงพอที่จะทำหน้าที่ในการสอบทานความน่าเชื่อถือของ

  งบการเงินของบริษัท

คณะกรรมการตรวจสอบจะต้องเป็นกรรมการอิสระ
ที่ได้รับการสรรหาและคัดเลือกจากคณะกรรมการสรรหาและกำหนดค่าตอบแทน
และเสนอให้ที่ประชุมคณะกรรมการบริษัทและ/หรือที่ประชุมผู้ถือหุ้นพิจารณาแต่งตั้งคณะกรรมการตรวจสอบจะต้องมีจำนวนไม่น้อยกว่า
3 คน

  คุณสมบัติของกรรมการตรวจสอบ

  1. คณะกรรมการบริษัท และ/หรือที่ประชุมผู้ถือหุ้น เป็นผู้แต่งตั้งคณะกรรมการตรวจสอบ
  โดยแต่งตั้งบุคคลที่มีคุณสมบัติครบถ้วนตามประกาศของสำนักงาน ก.ล.ต.

  2. ทุกคนต้องเป็นกรรมการอิสระ โดยมีคุณสมบัติของกรรมการอิสระตามข้อกำหนดของสำนักงาน
  ก.ล.ต.

  3.
  ไม่เป็นกรรมการที่ได้รับมอบหมายจากคณะกรรมการบริษัทให้ตัดสินใจในการดำเนินกิจการของบริษัท
  บริษัทใหญ่ บริษัทย่อย บริษัทร่วม บริษัทย่อยลำดับเดียวกัน หรือนิติบุคคลที่อาจมีความขัดแย้ง

  4. ไม่เป็นกรรมการของบริษัทใหญ่ บริษัทย่อย และบริษัทย่อยลำดับเดียวกัน

  5. มีกรรมการตรวจสอบอย่างน้อย 1 คน
  ที่มีความรู้และประสบการณ์เพียงพอที่จะทำหน้าที่ในการสอบทานความน่าเชื่อถือของงบการเงินได้
  โดยบริษัทต้องระบุไว้ในแบบ 56-1 และแบบ 56-2
  ว่ากรรมการตรวจสอบรายใดเป็นผู้ที่มีคุณสมบัติดังกล่าว
  และกรรมการตรวจสอบรายนั้นต้องระบุคุณสมบัติดังกล่าวไว้ในหนังสือรับรองประวัติของกรรมการตรวจสอบที่ต้องส่งต่อตลาดหลักทรัพย์ฯ
  ด้วย

วาระการดำรงตำแหน่ง

กรรมการตรวจสอบมีวาระการดำรงตำแหน่ง 3 ปี โดยมีวาระการดำรงตำแหน่งติดต่อกันไม่เกิน 3
วาระ
เว้นแต่จะได้รับมติเห็นชอบเป็นเอกฉันท์จากคณะกรรมการสรรหาและกำหนดค่าตอบแทนว่าการดำรงตำแหน่งเกินวาระที่กำหนดมิได้ทำให้ความเป็นอิสระขาดหายไป
รวมทั้งต้องได้รับการอนุมัติจากที่ประชุมคณะกรรมการบริษัท และ/หรือที่ประชุมผู้ถือหุ้นของบริษัทด้วย

  ขอบเขตอำนาจหน้าที่ของคณะกรรมการตรวจสอบ

1.  สอบทานให้บริษัทมีรายงานทางการเงินอย่างถูกต้องและเปิดเผยข้อมูลอย่างเพียงพอ

2.  สอบทานให้บริษัทมีระบบการควบคุมภายใน
    และการตรวจสอบภายในที่เหมาะสมและมีประสิทธิผล
    และพิจารณาความเป็นอิสระของหน่วยงานตรวจสอบภายใน
    ตลอดจนให้ความเห็นชอบในการพิจารณาแต่งตั้ง โยกย้าย
    เลิกจ้างหัวหน้าหน่วยงานตรวจสอบภายใน
    หรือหน่วยงานอื่นใดที่รับผิดชอบเกี่ยวกับการตรวจสอบภายใน

3.  สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ฯ และกฎหมายที่เกี่ยวข้องกับธุรกิจของบริษัท

4.  พิจารณา คัดเลือก เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัท
    รวมถึงพิจารณาเสนอค่าตอบแทนของบุคคลดังกล่าวต่อคณะกรรมการบริษัท
    เพื่อประกอบความเห็นต่อที่ประชุม ผู้ถือหุ้น

5.  จัดให้มีการประชุมคณะกรรมการตรวจสอบร่วมกับผู้สอบบัญชีโดยไม่มีฝ่ายจัดการเข้าร่วมประชุมด้วยอย่างน้อยปีละ
    1 ครั้ง

6.  พิจารณารายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์ให้เป็นไปตามกฎหมายและข้อกำหนดของตลาดหลักทรัพย์ฯ
    และก.ล.ต. ทั้งนี้
    เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท

7.  จัดทำรายงานของคณะกรรมการตรวจสอบเพื่อเปิดเผยไว้ในรายงานประจำปีของบริษัท
    โดยต้องมีข้อมูลอย่างน้อยตามประกาศของตลาดหลักทรัพย์ฯ

8. ปฏิบัติการอื่นใดตามที่คณะกรรมการบริษัทมอบหมาย

  คณะกรรมการกำกับดูแลกิจการ ณ วันที่ 31 ธันวาคม 2552 มีดังนี้

1. ดร. โชติวิทย์ ชยวัฒนางกูร ประธานกรรมการกำกับดูแลกิจการ (กรรมการอิสระ)

2. นายคันธิศ อรัณยกานนท์ กรรมการกำกับดูแลกิจการ (กรรมการอิสระ)

3. นายจง ดิลกสมบัติ กรรมการกำกับดูแลกิจการ

4. นายไพโรจน์ วโรภาษ กรรมการกำกับดูแลกิจการ

นางสาวบุญรัตน์ มงคลรัตนกร เลขานุการคณะกรรมการกำกับดูแลกิจการ

  วาระการดำรงตำแหน่ง

คณะกรรมการกำกับดูแลกิจการมีวาระการดำรงตำแหน่ง 1 ปี
โดยคณะกรรมการสรรหาและกำหนดค่าตอบแทนจะพิจารณาคัดเลือกกรรมการจำนวนหนึ่งของบริษัท
และ/หรือผู้ทรงคุณวุฒิ
เพื่อเสนอให้คณะกรรมการบริษัทพิจารณาแต่งตั้งเข้าดำรงตำแหน่งกรรมการกำกับดูแลกิจการใหม่ทุกปี
ในการประชุมคณะกรรมการบริษัทครั้งแรกหลังการประชุมสามัญผู้ถือหุ้นประจำปี
โดยกำหนดให้กรรมการอิสระเป็นประธานกรรมการกำกับดูแลกิจการ ทั้งนี้
กรรมการที่ครบกำหนดวาระการดำรงตำแหน่งดังกล่าวมีสิทธิกลับเข้าดำรงตำแหน่งกรรมการอีกวาระหนึ่ง

  ขอบเขตอำนาจหน้าที่ของคณะกรรมการกำกับดูแลกิจการ

1.  กำกับดูแลการดำเนินงานของบริษัท และการปฏิบัติงานของคณะอนุกรรมการที่บริษัทจัดตั้งขึ้น
    รวมทั้งผู้บริหารและพนักงาน ให้เป็นไปตามหลักการกำกับดูแลกิจการที่ดี
    สอดคล้องกับนโยบายของบริษัท และกฎหมายที่เกี่ยวข้อง

2.  กำหนดและทบทวนหลักเกณฑ์ ข้อพึงปฏิบัติที่สำคัญๆของบริษัท ตามหลักการกำกับดูแลกิจการที่ดี

3.  ทบทวนนโยบาย หลักการ และแนวทางการปฏิบัติงานที่ดีอย่างสม่ำเสมอ

4.  เสนอแนะข้อกำหนดที่เกี่ยวกับจรรยาบรรณในการดำเนินธุรกิจ ข้อพึงปฏิบัติที่ดีแก่กรรมการ
    ผู้บริหารและพนักงานของบริษัท

5.  ดูแลให้หลักการกำกับดูแลกิจการที่ดีมีผลในทางปฏิบัติ มีความต่อเนื่อง และเหมาะสม

6.  รายงานต่อคณะกรรมการบริษัทเกี่ยวกับการกำกับดูแลกิจการที่ดีของบริษัท
    พร้อมความเห็นในแนวปฏิบัติและข้อเสนอแนะเพื่อแก้ไขปรับปรุงตามความเหมาะสม

  คณะกรรมการบริหาร ณ วันที่ 31 ธันวาคม 2552 มีดังนี้

1.  นายวัฒน์ชัย วิไลลักษณ์ ประธานกรรมการบริหาร

2.  นายธนานันท์ วิไลลักษณ์ กรรมการบริหาร

3.  นายจง ดิลกสมบัติ กรรมการบริหาร

นางสาวบุญรัตน์ มงคลรัตนกร เลขานุการคณะกรรมการบริหาร

  วาระการดำรงตำแหน่ง

คณะกรรมการบริหารมีวาระการดำรงตำแหน่ง 1 ปี
โดยคณะกรรมการสรรหาและกำหนดค่าตอบแทนจะพิจารณาคัดเลือกกรรมการและผู้บริหารจำนวนหนึ่งของบริษัทที่มีคุณสมบัติเหมาะสม
เพื่อเสนอให้คณะกรรมการบริษัทพิจารณาแต่งตั้งเข้าดำรงตำแหน่งกรรมการบริหารใหม่ทุกปี
ในการประชุมคณะกรรมการบริษัทครั้งแรกหลังการประชุมสามัญผู้ถือหุ้นประจำปี
ซึ่งกรรมการที่ครบกำหนดวาระการดำรงตำแหน่งดังกล่าวมีสิทธิกลับเข้าดำรงตำแหน่งอีกวาระหนึ่ง
ทั้งนี้ กำหนดให้ประธานเจ้าหน้าที่บริหารดำรงตำแหน่งประธานกรรมการบริหารโดยตำแหน่ง

  ขอบเขตอำนาจหน้าที่ของคณะกรรมการบริหาร

  1. พิจารณากำหนด กลยุทธ์และแผนการดำเนินธุรกิจ รวมถึงโครงสร้างการบริหารงาน
  และอำนาจบริหารต่างๆของบริษัท เพื่อเสนอให้คณะกรรมการบริษัทพิจารณาต่อไป

  2. ตรวจสอบ ติดตาม
  และดำเนินนโยบายและแนวทางบริหารงานด้านต่างๆของบริษัทที่ได้กำหนดไว้
  ให้เป็นไปตามที่คณะกรรมการบริษัทมอบหมายอย่างมีประสิทธิภาพ

  3. พิจารณา และให้ความเห็นชอบงบประมาณประจำปี
  เสนอคณะกรรมการบริษัทเพื่อพิจารณาอนุมัติต่อไป

  4. พิจารณากำหนดนโยบายอัตราค่าตอบแทน และโครงสร้างเงินเดือนของพนักงาน
  เพื่อเสนอคณะกรรมการสรรหาและกำหนดค่าตอบแทน
  ก่อนนำเสนอคณะกรรมการบริษัทเพื่อพิจารณาอนุมัติต่อไป

  5. มีอำนาจในการทำนิติกรรมการผูกพันบริษัทตามขอบเขตที่กำหนดไว้ในนโยบาย
  และระเบียบวิธีปฏิบัติ ของบริษัท เรื่องอำนาจอนุมัติดำเนินการ

  6. ดำเนินการอื่นๆ ตามที่คณะกรรมการบริษัทมอบหมาย

การมอบหมายอำนาจหน้าที่และความรับผิดชอบของคณะกรรมการบริหารนั้น จะไม่มีลักษณะเป็นการ
มอบอำนาจ หรือมอบอำนาจช่วงที่ทำให้คณะกรรมการบริหาร
หรือผู้รับมอบอำนาจจากคณะกรรมการบริหาร
สามารถอนุมัติรายการที่ตนหรือบุคคลที่อาจมีความขัดแย้ง มีส่วนได้เสีย
หรืออาจมีความขัดแย้งทางผลประโยชน์ในลักษณะอื่นใดกับบริษัท หรือบริษัทย่อยของบริษัท
ยกเว้นเป็นการอนุมัติรายการที่เป็นไปตามนโยบาย
และหลักเกณฑ์ที่คณะกรรมการบริษัทพิจารณาอนุมัติไว้
โดยการอนุมัติรายการดังกล่าวจะต้องเสนอต่อที่ประชุมคณะกรรมการบริษัท และ/หรือที่ประชุม
ผู้ถือหุ้น เพื่อพิจารณาและอนุมัติรายการดังกล่าวตามข้อกำหนดของตลาดหลักทรัพย์แห่งประเทศไทย
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
หรือกฎหมายที่เกี่ยวข้องกำหนด

คณะกรรมการบริหารความเสี่ยง ณ วันที่ 31 ธันวาคม 2552 มีดังนี้

1. นายวัฒน์ชัย วิไลลักษณ์ ประธานกรรมการบริหารความเสี่ยง

2. นายศิริชัย รัศมีจันทร์ กรรมการบริหารความเสี่ยง

3. นายจง ดิลกสมบัติ กรรมการบริหารความเสี่ยง

4. นายธนานันท์ วิไลลักษณ์ กรรมการบริหารความเสี่ยง

5. นายอดิเทพ นิศามณีวงศ์ กรรมการบริหารความเสี่ยง

6. นายธีระวุฒิ กรีพานิช กรรมการบริหารความเสี่ยง

นางสาวบุญรัตน์ มงคลรัตนกร เลขานุการคณะกรรมการบริหารความเสี่ยง

  วาระการดำรงตำแหน่ง

คณะกรรมการบริหารความเสี่ยง มีวาระการดำรงตำแหน่ง 1 ปี
โดยคณะกรรมการสรรหาและกำหนดค่าตอบแทนจะพิจารณาคัดเลือกกรรมการและผู้บริหารจำนวนหนึ่งของบริษัท
และ/หรือผู้ทรงคุณวุฒิ
เพื่อเสนอให้คณะกรรมการบริษัทพิจารณาแต่งตั้งเข้าดำรงตำแหน่งกรรมการบริหารความเสี่ยงใหม่ทุกปี
ในการประชุมคณะกรรมการบริษัทครั้งแรกหลังการประชุมสามัญผู้ถือหุ้นประจำปี
ซึ่งกรรมการที่ครบกำหนดวาระการดำรงตำแหน่งดังกล่าวมีสิทธิกลับเข้าดำรงตำแหน่งกรรมการอีกวาระหนึ่ง
ทั้งนี้ กำหนดให้กรรมการบริหารความเสี่ยงที่ได้รับการแต่งตั้ง คัดเลือกสมาชิก 1 ท่าน
ให้ดำรงตำแหน่งประธานกรรมการบริหารความเสี่ยง

  ขอบเขตอำนาจหน้าที่ของคณะกรรมการบริหารความเสี่ยง

1.  กำหนดทิศทางธุรกิจที่ชัดเจน ระบุ วิเคราะห์ และตรวจสอบปัจจัยความเสี่ยงที่สำคัญ
    พร้อมทั้งกำหนด กลยุทธ์ในการบริหารความเสี่ยงนั้น

2.  กำหนดมาตรฐานของการบริหารจัดการความเสี่ยง
    เพื่อใช้เป็นแนวทางปฏิบัติในส่วนงานต่างๆตามความรับผิดชอบ

3.  กำกับดูแลให้มั่นใจว่ามาตรการดังกล่าวได้มีการสื่อสารอย่างทั่วถึง
    และพนักงานได้ปฏิบัติตามมาตรการเหล่านั้น

4.  จัดให้มีการประเมินและวิเคราะห์ความเสียหายที่อาจเกิดขึ้นอย่างเป็นระบบและต่อเนื่อง
    เพื่อให้มั่นใจว่าการสำรวจความเสี่ยงได้ครอบคลุมทุกขั้นตอนของการดำเนินธุรกิจ

5.  สนับสนุนและพัฒนาการบริหารความเสี่ยงให้เกิดขึ้นอย่างต่อเนื่องทั่วทั้งองค์กร
    และสอดคล้องกับมาตรฐานสากล

  คณะกรรมการสรรหาและกำหนดค่าตอบแทน ณ วันที่ 31 ธันวาคม 2552 มีดังนี้

  1. นายคันธิศ อรัณยกานนท์ ประธานกรรมการสรรหาและกำหนดค่าตอบแทน (กรรมการอิสระ)

  2. ดร.โชติวิทย์ ชยวัฒนางกูร กรรมการสรรหาและกำหนดค่าตอบแทน (กรรมการอิสระ)

  3. นายเรซ่า บิน อับดุล ราฮิม กรรมการสรรหาและกำหนดค่าตอบแทน

  4. นายศิริชัย รัศมีจันทร์ กรรมการสรรหาและกำหนดค่าตอบแทน

นางสาวบุญรัตน์ มงคลรัตนกร เลขานุการคณะกรรมการสรรหาและกำหนดค่าตอบแทน

  วาระการดำรงตำแหน่ง

กำหนดให้กรรมการสรรหาและกำหนดค่าตอบแทนจำนวน 1 ใน 3 ต้องออกจากตำแหน่งทุกปี
โดยให้กรรมการที่อยู่ในตำแหน่งนานที่สุดเป็นผู้ออกจากตำแหน่ง
กรรมการที่ออกจากตำแหน่งตามวาระอาจถูกเลือกให้กลับเข้าดำรงตำแหน่งใหม่ได้โดยได้รับเสียงข้างมากจากคณะกรรมการบริษัท
สำหรับการแต่งตั้งกรรมการทดแทนในกรณีที่ตำแหน่งว่างลง
คณะกรรมการสรรหาและกำหนดค่าตอบแทนจะเป็นผู้พิจารณาคัดเลือกกรรมการ และ/หรือ
ผู้ทรงคุณวุฒิ เสนอต่อคณะกรรมการบริษัทเพื่อพิจารณาแต่งตั้งต่อไป

  ขอบเขตอำนาจหน้าที่ของคณะกรรมการสรรหาและกำหนดค่าตอบแทน

  1. สรรหา คัดเลือก และเสนอบุคคลให้ดำรงตำแหน่งกรรมการอิสระ ประธานกรรมการ
  และกรรมการบริษัท เพื่อนำเสนอต่อที่ประชุมคณะกรรมการบริษัท
  และ/หรือที่ประชุมผู้ถือหุ้นเพื่อพิจารณาอนุมัติ ในกรณีที่ตำแหน่งว่างลงเนื่องจากครบวาระ
  และในกรณีอื่นๆ

  2. สรรหา คัดเลือก
  และเสนอบุคคลให้ดำรงตำแหน่งกรรมการในคณะอนุกรรมการต่างๆของบริษัท
  ประธานเจ้าหน้าที่บริหาร ผู้บริหารระดับสูง และเลขานุการบริษัท ในกรณีที่มีตำแหน่งว่างลง
  เพื่อนำเสนอต่อที่ประชุมคณะกรรมการบริษัทเพื่อพิจารณาอนุมัติ
  รวมทั้งกำหนดหลักเกณฑ์ในการสืบทอดตำแหน่งผู้บริหารระดับสูง

  3. เสนอนโยบายผลตอบแทน แนวทางการจ่ายค่าตอบแทนและผลประโยชน์อื่นๆ
  สำหรับกรรมการในคณะกรรมการบริษัท คณะอนุกรรมการต่างๆ
  ประธานเจ้าหน้าที่บริหารและผู้บริหารระดับสูงให้เหมาะสมกับหน้าที่ความรับผิดชอบสอดคล้องกับผลการดำเนินงานของบริษัทและภาวะตลาดอยู่เสมอ

  4. กำหนดโบนัสและอัตราการขึ้นเงินเดือนประจำปี โดยพิจารณาจากผลประกอบการของบริษัท

  5. พิจารณากลั่นกรอง โครงสร้างเงินเดือน และผลประโยชน์ตอบแทนอื่นๆของบริษัท

ผู้บริหาร ณ วันที่ 31 ธันวาคม 2552 มีดังนี้

1. นายวัฒน์ชัย วิไลลักษณ์ ประธานเจ้าหน้าที่บริหาร

2. นายธนานันท์ วิไลลักษณ์ กรรมการผู้จัดการใหญ่

3. นายจง ดิลกสมบัติ กรรมการผู้อำนวยการ

4. นางสาวจุลลดา ทรัพย์สารสิน ผู้จัดการทั่วไป

5. นางสาวสุพรรณี ถวิลหวัง ผู้อำนวยการฝ่ายการตลาด

6. นางสุมลทิพย์ ศรีเมฆ ผู้อำนวยการฝ่ายบัญชี

7. นายอดิเทพ นิศามณีวงศ์ ผู้อำนวยการฝ่ายการเงิน

  ขอบเขตอำนาจหน้าที่ของประธานเจ้าหน้าที่บริหาร

  1. บริหารจัดการและควบคุมดูแลการดำเนินกิจการที่เกี่ยวข้องกับการบริหารงานทั่วไปของบริษัท
  เพื่อให้เป็นไปตามวัตถุประสงค์ นโยบาย ระเบียบและข้อบังคับของบริษัท

  2. พิจารณาแผนการลงทุนในธุรกิจต่างๆ นำเสนอต่อคณะกรรมการบริหาร
  และคณะกรรมการบริษัท เพื่อพิจารณาอนุมัติต่อไป

  3.
  มีอำนาจในการทำนิติกรรมผูกพันบริษัทตามขอบเขตที่กำหนดไว้ในนโยบายและระเบียบวิธีปฏิบัติของบริษัท
  เรื่องอำนาจอนุมัติดำเนินการ

  4. การดำเนินงานใดๆ ที่ได้รับมอบหมายตามมติที่ประชุมคณะกรรมการ
  และ/หรือมติที่ประชุมผู้ถือหุ้นของบริษัท

การมอบหมายอำนาจหน้าที่และความรับผิดชอบให้ประธานเจ้าหน้าที่บริหารนั้น
จะไม่มีลักษณะเป็นการมอบอำนาจ
หรือมอบอำนาจช่วงที่ทำให้ประธานเจ้าหน้าที่บริหารหรือผู้รับมอบอำนาจจากประธานเจ้าหน้าที่บริหาร
สามารถอนุมัติรายการที่ตนหรือบุคคลที่อาจมีความขัดแย้ง มีส่วนได้เสีย
หรืออาจมีความขัดแย้งทางผลประโยชน์ในลักษณะอื่นใดกับบริษัทหรือบริษัทย่อยของบริษัท
ยกเว้นเป็นการอนุมัติรายการที่เป็นไปตามนโยบาย
และหลักเกณฑ์ที่คณะกรรมการบริษัทพิจารณาอนุมัติไว้
โดยการอนุมัติรายการดังกล่าวจะต้องเสนอต่อที่ประชุมคณะกรรมการบริษัท และ/หรือที่ประชุม
ผู้ถือหุ้นเพื่อพิจารณาและอนุมัติรายการดังกล่าวตามข้อกำหนดของตลาดหลักทรัพย์แห่งประเทศไทย
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
หรือกฎหมายที่เกี่ยวข้องกำหนด

8.2 การสรรหากรรมการและผู้บริหาร

คณะกรรมการบริษัทได้ทำการแต่งตั้งคณะกรรมการสรรหาและกำหนดค่าตอบแทน เพื่อทำหน้าที่สรรหา
คัดเลือก และเสนอบุคคลให้ดำรงตำแหน่งประธานกรรมการบริษัท กรรมการบริษัท คณะอนุกรรมการ
ประธานเจ้าหน้าที่บริหาร ผู้บริหารระดับสูง และเลขานุการบริษัท
พร้อมทั้งพิจารณาผลตอบแทนให้เหมาะสมกับหน้าที่ความรับผิดชอบ
โดยการสรรหาบุคคลเข้าดำรงตำแหน่งกรรมการ ในกรณีที่ตำแหน่งกรรมการว่างลงไม่ว่าด้วยเหตุใด
คณะกรรมการสรรหาและกำหนดค่าตอบแทนจะดำเนินการสรรหา
คัดเลือกบุคคลเข้าดำรงตำแหน่งกรรมการและนำเสนอต่อคณะกรรมการบริษัทเพื่อพิจารณาอนุมัติ
ยกเว้นกรณีที่มีการแต่งตั้งกรรมการเข้าใหม่หรือกรรมการออกตามวาระ
คณะกรรมการสรรหาและกำหนดค่าตอบแทนจะดำเนินการสรรหา
คัดเลือกบุคคลเข้าดำรงตำแหน่งกรรมการ
และนำเสนอต่อคณะกรรมการบริษัทเพื่อพิจารณาก่อนที่จะนำเสนอที่ประชุมผู้ถือหุ้นเพื่อพิจารณาต่อไป
โดยการแต่งตั้งกรรมการแต่ละรายต้องได้รับคะแนนเสียงเห็นชอบเกินกว่ากึ่งหนึ่งของจำนวนเสียงทั้งหมดของผู้ถือหุ้นซึ่งมาประชุมและมีสิทธิออกเสียง
โดยผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมดเลือกตั้งบุคคลคนเดียวหรือหลายคนเป็นกรรมการได้
แต่จะแบ่งคะแนนเสียงให้แก่ผู้ใดมากน้อยเพียงใดไม่ได้ ทั้งนี้สำหรับการเลือกตั้งกรรมการอิสระ
คณะกรรมการสรรหาและกำหนดค่าตอบแทนจะดำเนินการสรรหา คัดเลือก
บุคคลที่มีคุณสมบัติครบถ้วนตามคุณสมบัติของกรรมการอิสระที่คณะกรรมการบริษัทได้กำหนดไว้
ซึ่งสอดคล้องกับกฎระเบียบของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์ (กลต.)
เข้ามาดำรงตำแหน่งกรรมการอิสระ นอกจากนั้น
คณะกรรมการบริษัทยังได้แต่งตั้งคณะอนุกรรมการขึ้นเพื่อช่วยแบ่งเบาภาระของคณะกรรมการบริษัทในการตรวจสอบ
หรือพิจารณาเรื่องต่างๆที่สำคัญต่อบริษัท ซึ่งประกอบด้วยคณะกรรมการบริหาร
คณะกรรมการตรวจสอบ คณะกรรมการบริหารความเสี่ยง คณะกรรมการกำกับดูแลกิจการ
และคณะกรรมการสรรหาและกำหนดค่าตอบแทน
ทั้งนี้สำหรับการคัดเลือกกรรมการเข้าดำรงตำแหน่งคณะอนุกรรมการดังกล่าว
จะต้องผ่านขั้นตอนการสรรหา
คัดเลือกบุคคลเข้าดำรงตำแหน่งจากคณะกรรมการสรรหาและกำหนดค่าตอบแทน
เพื่อนำเสนอต่อคณะกรรมการบริษัทพิจารณา

แผนการสืบทอดตำแหน่งผู้บริหารระดับสูง

บริษัทได้เล็งเห็นถึงความจำเป็นและความสำคัญของการสืบทอดตำแหน่งผู้บริหารระดับสูงในกรณีที่มีตำแหน่งผู้บริหารว่างลง
ซึ่งนอกจากบริษัทจะตั้งคณะกรรมการสรรหาและกำหนดค่าตอบแทน เพื่อทำหน้าที่สรรหา คัดเลือก
และเสนอบุคคลเข้าดำรงตำแหน่งกรรมการและผู้บริหารระดับสูงแล้ว
บริษัทยังได้จัดทำแผนสืบทอดตำแหน่งผู้บริหารระดับสูงขึ้น
โดยทำการคัดเลือกบุคคลที่จะปฏิบัติหน้าที่ในตำแหน่งผู้บริหารดังกล่าว
และพัฒนาเพื่อเตรียมความพร้อมให้สามารถรองรับตำแหน่งได้ในอนาคต
ทั้งนี้เพื่อสร้างความเชื่อมั่นให้กับนักลงทุน ผู้ถือหุ้น ตลอดจนพนักงาน
ว่าการดำเนินงานของบริษัทจะได้รับการสานต่ออย่างทันท่วงที

8.3 ค่าตอบแทนกรรมการและผู้บริหาร

ค่าตอบแทนกรรมการ

บริษัทได้กำหนดนโยบายค่าตอบแทนกรรมการไว้อย่างชัดเจนและโปร่งใส
โดยค่าตอบแทนอยู่ในระดับที่เหมาะสม เทียบเคียงได้กับอุตสาหกรรมลักษณะเดียวกัน
และเพียงพอที่จะรักษากรรมการที่มีคุณสมบัติที่ต้องการไว้ได้
กรรมการที่ได้รับมอบหมายหน้าที่และความรับผิดชอบเพิ่มขึ้นในคณะอนุกรรมการต่างๆ
จะได้รับค่าตอบแทนเพิ่มตามปริมาณความรับผิดชอบที่เพิ่มขึ้น
ซึ่งคณะกรรมการสรรหาและกำหนดค่าตอบแทนจะเป็นผู้พิจารณาค่าตอบแทนในเบื้องต้น
แล้วนำข้อมูลที่ได้เสนอต่อที่ประชุมคณะกรรมการบริษัทเพื่อพิจารณา
ก่อนนำเสนอต่อที่ประชุมผู้ถือหุ้นเพื่ออนุมัติ ค่าตอบแทนกรรมการและอนุกรรมการสำหรับปี 2552
ที่ได้รับอนุมัติจากที่ประชุมผู้ถือหุ้น มีวงเงินไม่เกิน 5 ล้านบาท
ประกอบด้วยค่าเบี้ยประชุมและค่าบำเหน็จ
โดยกำหนดค่าเบี้ยประชุมสำหรับกรรมการและคณะอนุกรรมการที่เข้าร่วมประชุม ดังนี้

ตำแหน่ง ค่าตอบแทนต่อครั้ง

ประธานกรรมการ 30,000

กรรมการ 15,000

ประธานกรรมการตรวจสอบ 20,000

กรรมการตรวจสอบ 15,000

  ประธาน

กรรมการกำกับดูแลกิจการ 15,000

  กรรมการกำกับดูแลกิจการ 10,000

ประธานกรรมการสรรหาและกำหนดค่าตอบแทน 15,000

กรรมการสรรหาและกำหนดค่าตอบแทน 10,000

ทั้งนี้คณะกรรมการบริหาร และคณะกรรมการบริหารความเสี่ยง
ไม่ได้รับค่าเบี้ยประชุมเนื่องจากเป็นผู้บริหารของบริษัท

ค่าตอบแทนผู้บริหาร

ค่าตอบแทนผู้บริหารเป็นไปตามหลักการและนโยบายที่คณะกรรมการสรรหาและกำหนดค่าตอบแทนกำหนด
ซึ่งเชื่อมโยงกับผลการดำเนินงานของบริษัท และผลงานของผู้บริหารแต่ละท่าน

  จำนวนเงินค่าตอบแทนในปี 2552 มีดังนี้

  1. ค่าตอบแทนที่เป็นตัวเงิน และค่าตอบแทนอื่นๆ

1.1 กรรมการในคณะกรรมการและคณะอนุกรรมการ ได้รับค่าเบี้ยประชุม ค่าบำเหน็จ
และค่าตอบแทนอื่นๆ ดังนี้

+-----------------+-------+------+------+------+------+-------+------+
| รายชื่อ           | ค่า    |      |      |      |      |       | ค่า   |
|                 | ตอบแท |      |      |      |      |       | ตอบแ |
|                 | นที่เป็น |      |      |      |      |       | ทนอื่น |
|                 | ตัวเงิน |      |      |      |      |       |      |
+-----------------+-------+------+------+------+------+-------+------+
|                 | ค่าเบี้ย |      |      |      | ค่าบ  | รวมค  | ใบ   |
|                 | ประชุม |      |      |      | ำเหน | ่าตอบแ | สำคัญ |
|                 | (บาท) |      |      |      | ็จกรร | ทนที่กร |      |
|                 |       |      |      |      | มการ | รมการ | แสดง |
|                 |       |      |      |      |      | แ     | สิทธิฯ |
|                 |       |      |      |      | (    | ต่ละท่า | ⁸⁾   |
|                 |       |      |      |      | บาท) | นได้รับ |      |
|                 |       |      |      |      |      |       | (ห   |
|                 |       |      |      |      |      | (บาท) | น่วย) |
+-----------------+-------+------+------+------+------+-------+------+
|                 | ก     | กรร  | กรร  | กรร  |      |       |      |
|                 | รรมกา | มการ | มการ | มการ |      |       |      |
|                 | รบริษัท |      | กำกับ |      |      |       |      |
|                 |       | ตรว  |      | ส    |      |       |      |
|                 |       | จสอบ | ดูแลก | รรหา |      |       |      |
|                 |       |      | ิจการ | และก |      |       |      |
|                 |       |      |      | ำหนด |      |       |      |
|                 |       |      |      | ค่าตอ |      |       |      |
|                 |       |      |      | บแทน |      |       |      |
+-----------------+-------+------+------+------+------+-------+------+
|   1.            | 21    | -    | -    | -    | 200  | 41    | 3    |
|                 | 0,000 |      |      |      | ,000 | 0,000 | ,000 |
|  ศาสตราจารย์ศุภชัย |       |      |      |      |      |       | ,000 |
|   พิศิษฐวานิช ¹⁾   |       |      |      |      |      |       |      |
+-----------------+-------+------+------+------+------+-------+------+
| 2. ดร.โชติวิทย์    | 10    | 60   | 30   | 50   | 150  | 39    | 3    |
| ชยวัฒนางกูร ²⁾    | 5,000 | ,000 | ,000 | ,000 | ,000 | 5,000 | ,000 |
|                 |       |      |      |      |      |       | ,000 |
+-----------------+-------+------+------+------+------+-------+------+
| 3. นายคันธิศ      | 10    | 60   | 20   | 55   | 150  | 39    | 3    |
| อรัณยกานนท์ ³⁾    | 5,000 | ,000 | ,000 | ,000 | ,000 | 0,000 | ,000 |
|                 |       |      |      |      |      |       | ,000 |
+-----------------+-------+------+------+------+------+-------+------+
| 4. นายเจริญรัฐ    | 9     | -    | -    | -    | 150  | 24    | 3    |
| วิไลลักษณ์         | 0,000 |      |      |      | ,000 | 0,000 | ,000 |
|                 |       |      |      |      |      |       | ,000 |
+-----------------+-------+------+------+------+------+-------+------+
| 5. นายวัฒน์ชัย     | 10    | -    | -    | -    | 150  | 25    | 3    |
| วิไลลักษณ์         | 5,000 |      |      |      | ,000 | 5,000 | ,000 |
|                 |       |      |      |      |      |       | ,000 |
+-----------------+-------+------+------+------+------+-------+------+
| 6. นายธนานันท์    | 10    | -    | -    | -    | 150  | 25    | 3    |
| วิไลลักษณ์         | 5,000 |      |      |      | ,000 | 5,000 | ,000 |
|                 |       |      |      |      |      |       | ,000 |
+-----------------+-------+------+------+------+------+-------+------+
| 7. นายจง        | 10    | -    | 20   | -    | 150  | 27    | 3    |
| ดิลกสมบัติ         | 5,000 |      | ,000 |      | ,000 | 5,000 | ,000 |
|                 |       |      |      |      |      |       | ,000 |
+-----------------+-------+------+------+------+------+-------+------+
| 8. นายอัซวัน คาน  | 6     | -    | -    | -    | -    | 6     | 3    |
| บิน ออสมัน คาน    | 0,000 |      |      |      |      | 0,000 | ,000 |
|                 |       |      |      |      |      |       | ,000 |
+-----------------+-------+------+------+------+------+-------+------+
| 9. นายเรซ่า บิน   | 4     | -    | -    | 30   | -    | 7     | 3    |
| อับดุล ราฮิม ⁴⁾    | 5,000 |      |      | ,000 |      | 5,000 | ,000 |
|                 |       |      |      |      |      |       | ,000 |
+-----------------+-------+------+------+------+------+-------+------+
| 10. นายรังสิน     | 4     | 40   | 10   | 15   | 150  | 26    | 3    |
| สืบแสง ⁵⁾        | 5,000 | ,000 | ,000 | ,000 | ,000 | 0,000 | ,000 |
|                 |       |      |      |      |      |       | ,000 |
+-----------------+-------+------+------+------+------+-------+------+
| 11. ดาโต๊ะยูโซฟ์   | -     | -    | -    | -    | 150  | 15    | -    |
| อานัว บิน ยาคอบ   |       |      |      |      | ,000 | 0,000 |      |
| ⁶⁾              |       |      |      |      |      |       |      |
+-----------------+-------+------+------+------+------+-------+------+
| 12. นายมัด นอร์   | 3     | -    | -    | -    | -    | 3     | -    |
| บิน โอมาร์ ⁷⁾     | 0,000 |      |      |      |      | 0,000 |      |
+-----------------+-------+------+------+------+------+-------+------+
| 13. นายศิริชัย     | -     | -    | -    | 50   | 150  | 20    | -    |
| รัศมีจันทร์         |       |      |      | ,000 | ,000 | 0,000 |      |
+-----------------+-------+------+------+------+------+-------+------+
| 14. นายไพโรจน์   | -     | -    | 20   | -    | 150  | 17    | -    |
| วโรภาษ          |       |      | ,000 |      | ,000 | 0,000 |      |
+-----------------+-------+------+------+------+------+-------+------+
| รวม             | 1,00  | 160  | 100  | 200  | 1    | 3,16  | 30   |
|                 | 5,000 | ,000 | ,000 | ,000 | ,700 | 5,000 | ,000 |
|                 |       |      |      |      | ,000 |       | ,000 |
+-----------------+-------+------+------+------+------+-------+------+

  หมายเหตุ ¹⁾ ได้รับการแต่งตั้งเป็นกรรมการตรวจสอบ เมื่อวันที่ 12 พฤศจิกายน 2552

    ²⁾ ได้รับการแต่งตั้งเป็นประธานกรรมการตรวจสอบ เมื่อวันที่ 12 พฤศจิกายน 2552

    ³⁾ ได้รับการแต่งตั้งเป็นประธานกรรมการสรรหาและกำหนดค่าตอบแทน เมื่อวันที่ 12
    พฤศจิกายน 2552

    ⁴⁾ ได้รับการแต่งตั้งเป็นกรรมการบริษัท เมื่อวันที่ 27 เมษายน 2552
    และกรรมการสรรหาและกำหนดค่าตอบแทนเมื่อวันที่ 14 พฤษภาคม 2552

⁵⁾ สิ้นสุดการเป็นกรรมการ เนื่องจากเสียชีวิตเมื่อวันที่ 23 กันยายน 2552

    ⁶⁾ ลาออกจากการเป็นกรรมการบริษัท เมื่อวันที่ 27 เมษายน 2552
    และกรรมการสรรหาและกำหนดค่าตอบแทนเมื่อวันที่ 14 พฤษภาคม 2552

    ⁷⁾ ลาออกจากการเป็นกรรมการบริษัท เมื่อวันที่ 8 มิถุนายน 2552

⁸⁾ ที่ประชุมสามัญผู้ถือหุ้น ประจำปี 2551 เมื่อวันที่ 24 เมษายน 2551
ได้อนุมัติให้บริษัทออกใบสำคัญแสดงสิทธิที่จะซื้อ หุ้นสามัญเพื่อจัดสรรแก่กรรมการบริษัท
และพนักงานของบริษัทและบริษัทย่อย จำนวน 140,000,000 หน่วย โดย ใบสำคัญแสดงสิทธิฯ
มีอายุ 5 ปี แต่ยังมิได้ออกและเสนอขาย เนื่องจากราคาหลักทรัพย์ในตลาดหลักทรัพย์ฯ ลดลง
ต่ำกว่าราคาการใช้สิทธิ อันเนื่องมาจากผลกระทบจากวิกฤตเศรษฐกิจ ต่อมาที่ประชุมสามัญผู้ถือหุ้น
ประจำปี 2552 เมื่อวันที่ 27 เมษายน 2552
ได้อนุมัติให้แก้ไขเปลี่ยนแปลงราคาการใช้สิทธิของใบสำคัญแสดงสิทธิฯ จากราคาการใช้ สิทธิเดิม 2
บาทต่อหุ้น เป็นราคาการใช้สิทธิใหม่ 1.7 บาทต่อหุ้น บริษัทจึงได้ออกและเสนอขายใบสำคัญ
แสดงสิทธิฯ ให้กับบุคคลดังกล่าว ในวันที่ 29 พฤษภาคม 2552 จำนวน 100,250,000 หน่วย
โดยใบสำคัญแสดงสิทธิ จำนวน 39,750,000 หน่วย
ได้ถูกยกเลิกตามเงื่อนไขการออกและเสนอขายใบสำคัญแสดงสิทธิ บริษัทได้จัดสรร
ใบสำคัญแสดงสิทธิให้กับกรรมการท่านละ 3,000,000 หน่วย รวมจำนวน 30,000,000 หน่วย
หรือคิดเป็นร้อยละ 29.93 ของใบสำคัญแสดงสิทธิฯ ที่จัดสรรทั้งโครงการ

1.2 ค่าตอบแทนที่เป็นตัวเงิน และค่าตอบแทนอื่นๆ ของผู้บริหารจำนวน 7 ราย มีดังนี้

  ------------------------------------ ----------------------------------
  ประเภท                               จำนวน

  เงินเดือน (บาท)                        17,352,120

  โบนัส (บาท)                           1,461,990

  กองทุนสำรองเลี้ยงชีพ (บาท)               1,313,556

  รวม (บาท)                            20,127,666

  ใบสำคัญแสดงสิทธิฯ ¹⁾ (หน่วย)             27,900,000
  ------------------------------------ ----------------------------------

หมายเหตุ: 1) ตามมติของที่ประชุมสามัญผู้ถือหุ้นประจำปี 2551 และ 2552
บริษัทได้ออกและเสนอขายใบสำคัญแสดงสิทธิฯ ให้กับกรรมการบริษัท
และพนักงานของบริษัทและบริษัทย่อย จำนวน 100,250,000 หน่วย เมื่อวันที่ 29 พฤษภาคม 2552
โดยใบสำคัญแสดงสิทธิ 1 หน่วย ใช้สิทธิซื้อหุ้นสามัญได้ 1 หุ้น ราคาการใช้สิทธิเท่ากับ 1.7
บาทต่อหุ้น ใบสำคัญแสดงสิทธิมีอายุ 5 ปี นับตั้งแต่วันที่ออกใบสำคัญแสดงสิทธิ
ผู้บริหารได้รับการจัดสรรใบสำคัญแสดงสิทธิฯ จำนวน 27,900,000 หน่วย หรือคิดเป็นร้อยละ
27.83 ของใบสำคัญแสดงสิทธิฯ ที่จัดสรรทั้งโครงการ

8.4 การกำกับดูแลกิจการ

คณะกรรมการบริษัทตระหนักดีว่า
การกำกับดูแลกิจการที่ดีเป็นปัจจัยพื้นฐานสำคัญในการยกระดับมาตรฐานการดำเนินงานของบริษัทให้เกิดความโปร่งใส
เพิ่มความน่าเชื่อถือให้แก่ผู้ถือหุ้น ผู้ลงทุน และผู้เกี่ยวข้องทุกราย
ตลอดจนเป็นการเพิ่มขีดความสามารถในการแข่งขันของกิจการ
ดังนั้นคณะกรรมการบริษัทจึงได้จัดให้มีนโยบายเกี่ยวกับการกำกับดูแลกิจการและจริยธรรมธุรกิจของบริษัทที่เป็นลายลักษณ์อักษร
สอดคล้องกับหลักการกำกับดูแลกิจการที่ดีสำหรับบริษัทจดทะเบียนปี 2549 ของตลาดหลักทรัพย์ฯ
เพื่อให้กรรมการ ผู้บริหาร และพนักงานของบริษัท ได้ยึดถือปฏิบัติ ในปี 2552
บริษัทได้ปฏิบัติตามหลักการกำกับดูแลกิจการที่ดีที่กำหนดโดยตลาดหลักทรัพย์ฯ ดังนี้

หมวดที่ 1 สิทธิของผู้ถือหุ้น 

บริษัทให้ความสำคัญและเคารพในสิทธิของผู้ถือหุ้นทุกราย โดยในปี 2552 สิทธิต่างๆ
ที่ผู้ถือหุ้นของบริษัทได้รับมีดังนี้

-   สิทธิในการได้รับใบหุ้นและสิทธิในการซื้อ ขาย หรือโอนหุ้น

  บริษัทได้แต่งตั้งให้บริษัท ศูนย์รับฝากหลักทรัพย์ (ประเทศไทย) จำกัด
  ทำหน้าที่เป็นนายทะเบียนหลักทรัพย์ของบริษัท เพื่ออำนวยความสะดวกให้กับผู้ถือหุ้น
  ในการดำเนินการเกี่ยวกับงานทะเบียนหลักทรัพย์ของบริษัท

-   สิทธิในการเสนอวาระประชุม

  บริษัทตระหนักถึงสิทธิและความเท่าเทียมกันของผู้ถือหุ้นตามหลักการกำกับดูแลกิจการที่ดี
  และเพื่อปฏิบัติให้สอดคล้องกับที่กฎหมายกำหนด
  จึงมีนโยบายให้สิทธิแก่ผู้ถือหุ้นรายย่อยในการเสนอวาระการประชุม
  ผู้ถือหุ้นเพื่อให้คณะกรรมการพิจารณาบรรจุเป็นวาระในการประชุมสามัญผู้ถือหุ้นประจำปี ตั้งแต่ปี
  2552เป็นต้นไป
  โดยผู้ถือหุ้นต้องปฏิบัติตามหลักเกณฑ์ในการเสนอวาระการประชุมผู้ถือหุ้นตามที่คณะกรรมการบริษัทกำหนดจนกว่าคณะกรรมการกำกับตลาดทุนจะได้กำหนดหลักเกณฑ์ในการเสนอวาระการประชุมแล้วเสร็จ
  ในการประชุมสามัญผู้ถือหุ้นประจำปี 2553
  บริษัทได้แจ้งช่องทางและช่วงเวลาในการรับเรื่องให้ผู้ถือหุ้นทราบผ่านระบบข่าวของตลาดหลักทรัพย์ฯ
  เมื่อวันที่ 18 ธันวาคม 2552
  และแสดงรายละเอียดขั้นตอนการเสนอวาระการประชุมไว้บนเว็บไซต์ของบริษัท
  (www.i-mobilephone.com) ตั้งแต่วันที่ 21 ธันวาคม 2552 จนถึงวันที่ 31 มกราคม 2553

-   สิทธิในการเข้าร่วมประชุมผู้ถือหุ้น

  บริษัทได้ตระหนักถึงสิทธิและความเท่าเทียมกันของผู้ถือหุ้นในการเข้าร่วมประชุม
  การมอบฉันทะให้บุคคลอื่นเข้าประชุมและออกเสียงลงคะแนนแทน
  การรับทราบกฎเกณฑ์และวิธีการในการเข้าร่วมประชุม
  รวมทั้งการแสดงความคิดเห็นและซักถามในที่ประชุม
  บริษัทได้คำนึงถึงความสะดวกของผู้ถือหุ้นที่จะเข้าร่วมประชุมเป็นหลัก โดยในปี 2552
  บริษัทมีการประชุมผู้ถือหุ้นเพียงครั้งเดียว คือ การประชุมสามัญผู้ถือหุ้นประจำปี 2552
  ซึ่งจัดขึ้นเมื่อวันที่ 27 เมษายน 2552 ที่โรงแรมมิราเคิล แกรนด์ คอนเวนชั่น ถนนวิภาวดีรังสิต
  หลักสี่ ดอนเมือง กรุงเทพฯ โดยผู้ถือหุ้นได้รับสิทธิต่างๆในการเข้าร่วมประชุมดังนี้

  ก่อนวันประชุมผู้ถือหุ้น

  ในการจัดประชุมสามัญผู้ถือหุ้นประจำปี 2552
  บริษัทได้แจ้งกำหนดการพร้อมวาระการประชุมให้ผู้ถือหุ้นทราบผ่านระบบข่าวของตลาดหลักทรัพย์ฯ
  ล่วงหน้า 39 วันก่อนวันประชุม
  และได้เผยแพร่หนังสือนัดประชุมพร้อมเอกสารประกอบไว้บนเว็บไซต์ของบริษัท
  (www.i-mobilephone.com) ทั้งภาษาไทยและภาษาอังกฤษ ล่วงหน้าก่อนวันประชุม 31 วัน
  เพื่อเปิดโอกาสให้ผู้ถือหุ้นได้มีเวลาในการศึกษาข้อมูลประกอบการประชุมล่วงหน้าอย่างเพียงพอ
  หลังจากนั้นบริษัทได้มอบหมายให้บริษัท ศูนย์รับฝากหลักทรัพย์ (ประเทศไทย) จำกัด
  ซึ่งเป็นนายทะเบียนหลักทรัพย์ของบริษัท
  เป็นผู้จัดส่งหนังสือนัดประชุมในรูปแบบเอกสารที่มีข้อมูลเช่นเดียวกับที่ปรากฏบนเว็บไซต์ให้กับผู้ถือหุ้น
  ล่วงหน้าก่อนวันประชุม 17 วัน ซึ่งมากกว่าที่กฎหมายกำหนด
  โดยหนังสือนัดประชุมดังกล่าวได้ระบุข้อเท็จจริงและเหตุผล
  ความเห็นของคณะกรรมการบริษัทในแต่ละวาระ กฎเกณฑ์และวิธีการในการเข้าร่วมประชุม
  พร้อมทั้งได้แนบรายงานประจำปี หนังสือมอบฉันทะ และเอกสารอื่นๆที่เกี่ยวข้อง
  ซึ่งมีรายละเอียดอย่างครบถ้วนและเพียงพอ เพื่อประกอบการพิจารณาของผู้ถือหุ้น
  นอกจากนั้นยังได้ประกาศหนังสือนัดประชุมลงในหนังสือพิมพ์รายวัน ล่วงหน้าก่อนวันประชุม 8 วัน
  และลงประกาศติดต่อกันเป็นเวลา 3 วัน ตามที่กฎหมายกำหนด

  วันประชุมผู้ถือหุ้น

  บริษัทได้กำหนดให้มีขั้นตอนในการประชุมอย่างถูกต้องตามกฎหมาย และคำนึงถึงความสะดวก
  สิทธิและความเท่าเทียมกันของผู้ถือหุ้นเป็นหลัก โดยในการลงทะเบียนเพื่อเข้าร่วมประชุม
  บริษัทได้จัดให้มีเจ้าหน้าที่และเทคโนโลยีที่เหมาะสมและเพียงพอเพื่ออำนวยความสะดวกในการตรวจสอบเอกสารผู้ถือหุ้นล่วงหน้าก่อนการประชุมมากกว่า
  1 ชั่วโมง ในการประชุมสามัญผู้ถือหุ้นประจำปี 2552 มีกรรมการเข้าร่วมประชุมทั้งสิ้น 10 ท่าน
  ส่วนกรรมการอีก 1 ท่าน ไม่ได้เข้าร่วมประชุม เนื่องจากติดภารกิจในต่างประเทศ นอกจากนี้
  ประธานกรรมการตรวจสอบ และประธานคณะอนุกรรมการอื่นๆ พร้อมทั้งผู้บริหาร
  และผู้ตรวจสอบบัญชีของบริษัทได้เข้าร่วมการประชุม เพื่อเปิดโอกาสให้ผู้ถือหุ้นซักถามในที่ประชุม
  โดยประธานกรรมการ ซึ่งทำหน้าที่เป็นประธานในที่ประชุม ได้แนะนำกรรมการที่เข้าร่วมประชุม
  และแจ้งจำนวนผู้เข้าร่วมประชุม จำนวนหุ้นทั้งหมดที่มีสิทธิออกเสียงให้ที่ประชุมทราบ
  ซึ่งในการประชุมสามัญผู้ถือหุ้นประจำปี 2552 มีจำนวนผู้เข้าร่วมประชุมทั้งสิ้น 40 ราย
  นอกจากนั้น
  ได้มีการชี้แจงวิธีการลงคะแนนเสียงและนับคะแนนเสียงให้ผู้ถือหุ้นทราบก่อนเริ่มประชุม
  ประธานที่ประชุมได้ดำเนินการประชุมเรียงตามวาระที่ระบุไว้ในหนังสือนัดประชุม
  โดยไม่มีการเพิ่มวาระอื่นนอกเหนือจากที่ระบุไว้ในหนังสือนัดประชุม
  บริษัทยังได้จัดให้มีบัตรลงคะแนนเสียงสำหรับผู้ถือหุ้นใช้ในการลงคะแนนเสียงในแต่ละวาระ
  และได้ตรวจนับคะแนนเสียง พร้อมทั้งเปิดเผยผลการลงคะแนนเสียงในทุกวาระ ทั้งเห็นด้วย
  ไม่เห็นด้วย และงดออกเสียง คณะกรรมการได้จัดสรรเวลาอย่างเพียงพอ
  เพื่อเปิดโอกาสให้ผู้ถือหุ้นมีสิทธิอย่างเท่าเทียมกันในการแสดงความคิดเห็นและซักถาม
  ทั้งในเรื่องที่เกี่ยวข้องกับวาระการประชุมและเรื่องการดำเนินงานของบริษัท
  โดยคณะกรรมการได้ตอบคำถามของผู้ถือหุ้นอย่างครบถ้วน
  รวมทั้งได้มีการบันทึกประเด็นซักถามและข้อคิดเห็นที่สำคัญไว้ในรายงานการประชุมด้วย

  ภายหลังการประชุมผู้ถือหุ้น

  ภายหลังการประชุมผู้ถือหุ้น บริษัทได้มีการแจ้งมติที่ประชุมผ่านระบบข่าวของตลาดหลักทรัพย์ฯ
  ภายในวันทำการถัดไป โดยมติดังกล่าวได้ระบุคะแนนเสียงทั้งที่เห็นด้วย ไม่เห็นด้วย
  และงดออกเสียงในแต่ละวาระ
  และได้จัดทำรายงานการประชุมที่ระบุรายชื่อกรรมการและผู้บริหารที่เข้าร่วมและไม่เข้าร่วมประชุม
  คำชี้แจงที่เป็นสาระสำคัญ คำถาม คำตอบหรือข้อคิดเห็นโดยสรุปอย่างครบถ้วน
  ทั้งภาษาไทยและภาษาอังกฤษ ส่งตลาดหลักทรัพย์ฯ และหน่วยงานที่เกี่ยวข้องภายใน 14
  วันนับแต่วันประชุม พร้อมทั้งเผยแพร่บนเว็บไซต์ของบริษัท (www.i-mobilephone.com)
  เพื่อให้ผู้ถือหุ้นสามารถตรวจสอบได้

-   สิทธิในการเลือกตั้งและถอดถอนกรรมการ รวมทั้งการกำหนดค่าตอบแทนคณะกรรมการ

  ตามข้อบังคับของบริษัทกำหนดให้ในการประชุมผู้ถือหุ้นสามัญประจำปีทุกครั้ง
  ให้กรรมการออกจากตำแหน่งหนึ่งในสาม (1/3)
  และให้มีการเลือกตั้งกรรมการแทนกรรมการที่ออกจากตำแหน่งตามวาระ
  โดยกรรมการผู้ที่ต้องออกตามวาระสามารถกลับเข้าดำรงตำแหน่งอีกวาระหนึ่งได้
  ซึ่งผู้ถือหุ้นมีสิทธิในการลงคะแนนเสียงเลือกตั้งกรรมการ ตามหลักเกณฑ์ ดังนี้

  - ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง

  - ผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมด
  เลือกตั้งบุคคลคนเดียวหรือหลายคนเป็นกรรมการ ก็ได้
  แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

  -
  บุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการเท่าจำนวน
  กรรมการที่จะพึงมีหรือจะพึงเลือกตั้งในครั้งนั้น
  ในกรณีที่บุคคลซึ่งได้รับการเลือกตั้งในลำดับถัดลงมามี
  คะแนนเสียงเท่ากันเกินกว่าจำนวนกรรมการที่จะพึงมีหรือจะพึงเลือกตั้งในครั้งนั้น
  ให้ผู้เป็นประธานเป็นผู้ออกเสียงชี้ขาด

  นอกจากการแต่งตั้งกรรมการแล้ว
  ผู้ถือหุ้นยังมีสิทธิในการถอดถอนกรรมการคนใดออกจากตำแหน่งก่อน ถึงคราวออกตามวาระได้
  ด้วยคะแนนเสียงไม่น้อยกว่าสามในสี่ของจำนวนผู้ถือหุ้นซึ่งมาประชุมและมีสิทธิออกเสียง
  และมีหุ้นนับรวมกันได้ไม่น้อยกว่ากึ่งหนึ่งของจำนวนหุ้นที่ถือโดยผู้ถือหุ้นที่มาประชุมและมี
  สิทธิออกเสียง

  นอกจากนั้น ในการประชุมสามัญผู้ถือหุ้นประจำปีทุกครั้ง
  บริษัทยังได้ให้สิทธิผู้ถือหุ้นในการพิจารณาอนุมัติค่าตอบแทนสำหรับคณะกรรมการ
  และคณะอนุกรรมการด้วย
  ทั้งนี้บริษัทได้แนบรายละเอียดเกี่ยวกับกรรมการแต่ละท่านที่เสนอเข้ารับการเลือกตั้ง
  พร้อมทั้งรายละเอียดเกี่ยวกับค่าตอบแทนของคณะกรรมการ และคณะอนุกรรมการ
  ซึ่งมีข้อมูลเพียงพอที่ผู้ถือหุ้นสามารถใช้ประกอบการพิจารณา

-   สิทธิในการให้ความเห็นชอบในการแต่งตั้งผู้สอบบัญชี และกำหนดค่าตอบแทนผู้สอบบัญชี

  บริษัทได้กำหนดให้มีวาระการแต่งตั้งผู้สอบบัญชี และการกำหนดค่าตอบแทนของผู้สอบบัญชี เสนอให้
  ผู้ถือหุ้นพิจารณาอนุมัติในการประชุมสามัญผู้ถือหุ้นประจำปีทุกครั้ง
  ซึ่งบริษัทได้แนบรายละเอียดเกี่ยวกับผู้สอบบัญชีที่เสนอเข้ารับการแต่งตั้ง
  รวมทั้งรายละเอียดเกี่ยวกับค่าตอบแทนของผู้สอบบัญชีที่มีข้อมูลเพียงพอที่ผู้ถือหุ้นสามารถใช้ประกอบการพิจารณาได้

-   สิทธิในการรับทราบข้อมูล ข่าวสาร ผลการดำเนินงาน
    และนโยบายการบริหารงานอย่างสม่ำเสมอและทันเวลา

  บริษัทดูแลผู้ถือหุ้นมากกว่าสิทธิตามกฎหมาย
  โดยนอกจากการเปิดเผยข้อมูลผ่านระบบข่าวของตลาดหลักทรัพย์ฯ แล้ว
  บริษัทยังได้นำข้อมูลที่สำคัญ รวมทั้งข่าวสารต่างๆ ที่เป็นปัจจุบัน แสดงไว้บนเว็บไซต์ของบริษัท
  (www.i-mobilephone.com)

-   สิทธิในการรับส่วนแบ่งกำไร

  บริษัทมีนโยบายการจ่ายเงินปันผลในอัตราไม่น้อยกว่าร้อยละ 50
  ของกำไรสุทธิตามงบการเงินรวมหลังหักเงินสำรองต่างๆ ทุกประเภท
  ตามที่กำหนดไว้ในข้อบังคับของบริษัทและตามกฎหมาย
  อย่างไรก็ตามการจ่ายเงินปันผลดังกล่าวจะขึ้นอยู่กับแผนการลงทุนและการขยายธุรกิจของบริษัท
  รวมทั้งความจำเป็นและความเหมาะสมอื่นๆ ในอนาคต
  ส่วนนโยบายการจ่ายเงินปันผลของบริษัทย่อยและบริษัทร่วมกำหนดจ่ายในอัตราไม่น้อยกว่าร้อยละ
  50 ของกำไรสุทธิหลังหักเงินสำรองต่างๆ
  ทุกประเภทตามที่กำหนดไว้ในข้อบังคับของแต่ละบริษัทและตามกฎหมาย ทั้งนี้
  ขึ้นอยู่กับฐานะทางการเงินของบริษัทนั้นๆ ด้วย

  สำหรับผลการดำเนินงานในปี 2552 บริษัทได้ประกาศจ่ายเงินปันผลให้กับผู้ถือหุ้นในอัตราหุ้นละ
  0.02 บาท รวมเป็นเงินทั้งสิ้น 86 ล้านบาท โดยกำหนดจ่ายในเดือนพฤษภาคม 2553
  คิดเป็นอัตราร้อยละ 74 ของกำไรสุทธิตามงบการเงินรวมของบริษัท ซึ่งสูงกว่านโยบายที่กำหนด

 หมวดที่ 2 การปฏิบัติต่อผู้ถือหุ้นอย่างเท่าเทียมกัน

บริษัทตระหนักถึงหน้าที่ในการดูแลผลประโยชน์ของผู้ถือหุ้นทั้งรายใหญ่และรายย่อยตามสิทธิอย่างเป็นธรรม
และมีนโยบายถือปฏิบัติต่อผู้ถือหุ้นทุกรายอย่างเท่าเทียมกันในการเข้าร่วมประชุมผู้ถือหุ้นและออกเสียงลงคะแนน
การรับส่วนแบ่งกำไร การรับทราบข้อมูลข่าวสาร ผลการดำเนินงาน และนโยบายการบริหารงาน
อย่างสม่ำเสมอและทันเวลา โดยในการประชุมผู้ถือหุ้น
บริษัทให้สิทธิผู้ถือหุ้นในการออกเสียงลงคะแนนแบบหนึ่งหุ้นต่อหนึ่งเสียง และกรณีที่
ผู้ถือหุ้นประสงค์จะแต่งตั้งบุคคลเข้าร่วมประชุมและออกเสียงแทน
บริษัทได้ส่งหนังสือมอบฉันทะรูปแบบที่ผู้ถือหุ้นสามารถระบุคะแนนเสียงเห็นด้วย ไม่เห็นด้วย
หรืองดออกเสียงในแต่ละวาระได้ตามความประสงค์
พร้อมทั้งแนบรายละเอียดเกี่ยวกับชื่อและประวัติของกรรมการอิสระทั้ง 3 ท่านของบริษัท
เพื่อเป็นทางเลือกในการมอบฉันทะของ ผู้ถือหุ้นรวมทั้งระบุถึงเอกสาร หลักฐาน
และวิธีการมอบฉันทะ ไปพร้อมกับหนังสือนัดประชุม นอกจากนั้น ในการออกเสียงลงคะแนน
บริษัทได้จัดให้มีการใช้บัตรลงคะแนนเสียงในทุกวาระการประชุม
โดยเฉพาะวาระการแต่งตั้งกรรมการ
บริษัทยังได้ให้สิทธิผู้ถือหุ้นในการแต่งตั้งกรรมการเป็นรายบุคคล ทั้งนี้
ในการประชุมผู้ถือหุ้นทุกครั้งที่ผ่านมา
บริษัทได้ดำเนินการประชุมเรียงตามวาระที่ระบุในหนังสือนัดประชุม
โดยไม่มีการเพิ่มวาระการประชุมนอกเหนือจากที่ระบุไว้ในหนังสือนัดประชุม
ซึ่งจะเป็นการลิดรอนสิทธิของผู้ถือหุ้นที่ไม่สามารถเข้าร่วมประชุมด้วยตนเองได้

บริษัทได้กำหนดมาตรการป้องกันการนำข้อมูลภายในไปใช้เพื่อประโยชน์ส่วนตน
โดยการจำกัดจำนวนบุคคลที่จะทราบข้อมูล และนำระบบการเข้ารหัสมาใช้
เพื่อป้องกันการเข้าถึงข้อมูลจากบุคคลภายนอก
และกำหนดระดับการเข้าถึงข้อมูลของบริษัทให้กับพนักงานระดับต่างๆให้เหมาะสมกับความรับผิดชอบ
และยังได้กำหนดไว้ในนโยบายการกำกับดูแลกิจการของบริษัท ห้ามมิให้กรรมการ ผู้บริหาร
และพนักงานของบริษัท นำข้อมูลภายในไปใช้เพื่อประโยชน์ ส่วนตนหรือผู้อื่นในทางมิชอบ
และหลีกเลี่ยงหรืองดการซื้อขายหลักทรัพย์ของกลุ่มบริษัทสามารถในช่วง 1 เดือน
ก่อนการเผยแพร่งบการเงิน หรือข้อมูลที่สำคัญที่มีผลต่อราคาหลักทรัพย์ของบริษัท
และได้แจ้งให้กรรมการและผู้บริหารทราบภาระหน้าที่ในการรายงานการถือครองหลักทรัพย์ของบริษัททั้งของตนเอง
คู่สมรส และบุตรที่ยังไม่บรรลุนิติภาวะ
ในกรณีที่มีการเปลี่ยนแปลงการถือครองหลักทรัพย์อันเนื่องมาจากการซื้อ ขาย โอน
หรือรับโอนหลักทรัพย์ ภายใน 3 วันทำการ นับแต่วันที่เกิดรายการ
รวมทั้งบทกำหนดโทษตามพระราชบัญญัติหลักทรัพย์และตลาดหลักทรัพย์ พ.ศ. 2535
โดยหากมีการเปลี่ยนแปลงการถือครองหลักทรัพย์ดังกล่าว
กรรมการและผู้บริหารจะต้องแจ้งให้หน่วยงานเลขานุการบริษัททราบ
เพื่ออำนวยความสะดวกและประสานงานในการจัดส่งรายงานการถือครองหลักทรัพย์ต่อสำนักงานคณะกรรมการกำกับหลักทรัพย์และตลาดหลักทรัพย์
(กลต.) นอกจากนั้น
บริษัทยังกำหนดให้มีการรายงานข้อมูลการถือครองหลักทรัพย์ของกรรมการในการประชุมคณะกรรมการบริษัททุกครั้ง

ในกรณีที่เกิดรายการที่อาจมีความขัดแย้งทางผลประโยชน์ บริษัทกำหนดให้กรรมการ ผู้บริหาร
พนักงาน และผู้ที่เกี่ยวข้อง เปิดเผยข้อมูลส่วนได้เสียต่อคณะกรรมการตรวจสอบ
เพื่อพิจารณาความเหมาะสมของรายการ ขนาดรายการ
แนวทางการปฏิบัติตามหลักเกณฑ์ของตลาดหลักทรัพย์ฯ และหน่วยงานที่เกี่ยวข้อง
ก่อนนำเสนอให้คณะกรรมการบริษัท และ/หรือที่ประชุมผู้ถือหุ้นพิจารณาอนุมัติทุกครั้งก่อนทำรายการ
โดยกรรมการผู้มีส่วนได้เสียจะไม่เข้าร่วมพิจารณาในวาระที่เกี่ยวกับการมีส่วนได้เสียของตน
นอกจากนี้ บริษัทจะทำการเปิดเผยรายการที่บริษัทหรือ
บริษัทย่อยทำกับบุคคลที่อาจมีความขัดแย้งทางผลประโยชน์ตามหลักเกณฑ์ที่ตลาดหลักทรัพย์ฯ กำหนด
แสดงไว้ในรายงานประจำปี และแบบแสดงรายการข้อมูลประจำปี (แบบ 56-1) ในเรื่อง “10.
รายการระหว่างกัน”

บริษัทได้กำหนดแนวทางเพื่อป้องกันปัญหาความขัดแย้งทางผลประโยชน์ไว้ในคู่มือจริยธรรมธุรกิจของบริษัท
รวมทั้งได้ระบุไว้ใน หมวดที่ 5 บทบาทหน้าที่และความรับผิดชอบของคณะกรรมการ ภายใต้เรื่อง
“5.6 ความขัดแย้งทางผลประโยชน์”
โดยบริษัทได้แจ้งแนวปฏิบัติดังกล่าวให้ทุกคนในองค์กรยึดถือปฏิบัติ ซึ่งคณะกรรมการกำกับ
ดูแลกิจการทำหน้าที่ติดตามดูแลการปฏิบัติให้เป็นไปตามระเบียบ ข้อบังคับ
ตลอดจนนโยบายการกำกับดูแลกิจการ และจริยธรรมธุรกิจของบริษัทอย่างสม่ำเสมอและเคร่งครัด

หมวดที่ 3 การคำนึงถึงผู้มีส่วนได้เสีย

บริษัทตระหนักถึงแรงสนับสนุนจากผู้มีส่วนได้เสียต่างๆ ที่จะสร้างความสามารถในการแข่งขัน
และสร้างกำไรให้กับบริษัท ซึ่งส่งผลต่อความสำเร็จในระยะยาวของบริษัทได้
บริษัทจึงได้ให้ความสำคัญต่อสิทธิของผู้มีส่วนได้เสียทุกกลุ่ม ได้แก่ ผู้ถือหุ้น พนักงาน ลูกค้า คู่แข่ง
คู่ค้า เจ้าหนี้ ตลอดจนสังคมและสิ่งแวดล้อม โดยได้กำหนดแนวปฏิบัติที่ครอบคลุมถึงสิทธิ
และผลประโยชน์ที่ผู้มีส่วนได้เสียพึงได้รับอย่างทั่วถึง ไว้ในคู่มือจริยธรรมธุรกิจของบริษัท
สำหรับกรรมการ ผู้บริหาร และพนักงานยึดถือปฏิบัติ
และได้เผยแพร่คู่มือดังกล่าวไว้ในเว็บไซต์ของบริษัท (www.i-mobilephone.com)
ซึ่งมีสาระสำคัญสรุปได้ดังนี้

  ผู้ถือหุ้น

  บริษัทตระหนักถึงหน้าที่ในการดูแลผลประโยชน์ของผู้ถือหุ้นทั้งรายใหญ่และรายย่อยตามสิทธิอย่างเป็นธรรม
  โดยมีนโยบายถือปฏิบัติต่อผู้ถือหุ้นทุกรายอย่างเท่าเทียมกัน เช่น สิทธิในการเสนอวาระการประชุม
  สิทธิในการเข้าร่วมประชุมผู้ถือหุ้นและออกเสียงลงคะแนน
  สิทธิในการแสดงความเห็นอย่างอิสระในที่ประชุมผู้ถือหุ้น สิทธิในการรับส่วนแบ่งกำไร
  ตลอดจนสิทธิในการรับทราบข้อมูล ข่าวสาร ผลการดำเนินงาน
  และนโยบายการบริหารงานที่สำคัญๆ อย่างถูกต้อง ครบถ้วน โปร่งใส สม่ำเสมอและทันเวลา
  โดยสิทธิที่ ผู้ถือหุ้นของบริษัทได้รับได้แสดงไว้ในหมวดที่ 1 สิทธิของผู้ถือหุ้น

  พนักงาน

  บริษัทตระหนักอยู่เสมอว่าพนักงานทุกคนเป็นทรัพยากรที่ทรงคุณค่าที่สุดของบริษัท
  เป็นปัจจัยแห่งความสำเร็จของการบรรลุเป้าหมายของบริษัท
  บริษัทได้ดูแลและปฏิบัติอย่างเป็นธรรมทั้งในด้านโอกาส ผลตอบแทน การแต่งตั้ง โยกย้าย
  และสวัสดิการที่เหมาะสม อาทิ ค่ารักษาพยาบาล การประกันชีวิต การตรวจสุขภาพประจำปี
  กองทุนสำรองเลี้ยงชีพ เงินกู้ยืม เงินช่วยเหลือกรณีพนักงานหรือบุคคลในครอบครัวถึงแก่กรรม
  การจัดให้มีรถรับส่ง การจัดให้มีสถานที่ออกกำลังกาย (Fitness) รวมทั้งส่วนลด
  ในการซื้อผลิตภัณฑ์ของบริษัท เป็นต้น ตลอดจนการพัฒนาศักยภาพของบุคลากรอย่างต่อเนื่อง
  ด้วยการจัดฝึกอบรมอย่างสม่ำเสมอในทุกระดับ ทั้งการจัดอบรมภายในบริษัท การอบรมผ่านระบบ
  E-Learning รวมทั้งการส่งพนักงานไปฝึกอบรมภายนอกบริษัท นอกจากนี้
  บริษัทยังได้ให้การสนับสนุนทุนการศึกษาแก่พนักงาน
  เพื่อเป็นการเพิ่มพูนความรู้และทักษะให้กับพนักงาน
  และมีการจัดสภาพแวดล้อมในการทำงานให้มีความปลอดภัยต่อชีวิตและทรัพย์สินของพนักงาน
  โดยจัดให้มีหน่วยงานบริหารความเสี่ยงเพื่อตรวจสอบความปลอดภัยของสถานที่ทำงานอย่างสม่ำเสมอ
  การจัดให้มีอุปกรณ์ด้านความปลอดภัยต่างๆ ให้แก่พนักงาน การฝึกซ้อมอพยพหนีไฟ
  ตลอดจนดูแลให้พนักงานปฏิบัติตามนโยบายการรักษาความปลอดภัยของบริษัทอย่างเคร่งครัด

  ลูกค้า

  บริษัทเชื่อมั่นในคุณค่าของการสร้างความพึงพอใจและความมั่นใจอย่างต่อเนื่องให้กับลูกค้า
  ซึ่งเป็นผู้มีพระคุณของบริษัท โดยมุ่งมั่นที่จะจัดหา พัฒนา
  และผลิตสินค้ารวมทั้งบริการของบริษัทให้มีคุณภาพ และมีความทันสมัยอยู่เสมอ
  เพื่อสนองความต้องการของลูกค้า ปัจจุบันบริษัทและบริษัทย่อยได้พัฒนาผลิตภัณฑ์ใหม่ๆออกสู่ตลาด
  และปรับปรุงคุณภาพการให้บริการต่างๆ ให้มีประสิทธิภาพยิ่งขึ้น
  โดยบริษัทได้นำผลิตภัณฑ์โทรศัพท์เคลื่อนที่รุ่นใหม่หลายรุ่นที่ครบครันไปด้วยฟังก์ชั่นต่างๆ
  มากมายออกวางจำหน่าย เพื่อรองรับความต้องการของลูกค้าในหลากหลายระดับ
  รวมทั้งได้ปรับปรุงและเพิ่มประสิทธิภาพการให้บริการหลังการขายโดยพัฒนาศูนย์บริการไอ-โมบาย
  (i-mobile Service Center)
  ให้มีบริการด้านการขายและซ่อมโทรศัพท์เคลื่อนที่แบบครบวงจร
  โดยมีจุดเด่นคือมุมบริการซ่อมโทรศัพท์เคลื่อนที่ที่ลูกค้ามองเห็นได้แบบ “See Through”
  ซึ่งมีช่างซ่อมประจำศูนย์เพื่อดูแลงานซ่อมเครื่อง อัพเกรดซอฟต์แวร์ และบริการอื่นๆ
  รวมทั้งยังมีการรับประกันเปลี่ยนเครื่องใหม่ทันทีหากมีปัญหาภายใน 10 วัน
  บริษัทมีการพัฒนาคุณภาพการให้บริการอย่างต่อเนื่อง
  โดยได้พัฒนาสาขาที่มีศักยภาพให้มีการรับประกันซ่อมเสร็จภายใน 1 ชั่วโมง จำนวน 13 สาขา
  อีกทั้งยังมีศูนย์บริการที่ได้รับการแต่งตั้ง (Authorized Service Center)
  ซึ่งปัจจุบันบริษัทมีศูนย์บริการและศูนย์รับเครื่องซ่อมกว่า 500 สาขาทั่วประเทศ นอกจากนั้น
  บริษัทยังจัดให้มีหน่วยงานรับผิดชอบในการให้ข้อเสนอแนะเกี่ยวกับสินค้า คำปรึกษา
  วิธีการแก้ปัญหา และรับข้อร้องเรียน รวมถึงการควบคุมคุณภาพสินค้าก่อนจำหน่าย
  เพื่อให้ลูกค้าได้รับความพึงพอใจสูงสุดในสินค้าและบริการของบริษัท ตามมาตรฐาน ISO 9001

  คู่ค้า

  บริษัทปฏิบัติกับคู่ค้าซึ่งถือเป็นหุ้นส่วนและปัจจัยแห่งความสำเร็จทางธุรกิจที่สำคัญประการหนึ่งด้วยความเสมอภาค
  และคำนึงถึงผลประโยชน์ร่วมกัน โดยในการคัดเลือกคู่ค้าเป็นไปอย่างโปร่งใส มีระบบ
  และมีมาตรฐาน มีการพัฒนาและรักษาสัมพันธภาพที่ยั่งยืนกับคู่ค้าและคู่สัญญา
  และมีความเชื่อถือซึ่งกัน และกัน

เจ้าหนี้ 

บริษัทยึดมั่นในการดำเนินธุรกิจอย่างมีหลักการและวินัย เพื่อสร้างความเชื่อถือให้กับเจ้าหนี้ โดยบริษัทได้ปฏิบัติตามเงื่อนไขต่างๆ ที่ตกลงกันไว้อย่างเคร่งครัด 

  คู่แข่งทางการค้า

  บริษัทดำเนินธุรกิจภายใต้กรอบกติกาของการแข่งขันที่เป็นธรรม
  ไม่แสวงหาข้อมูลที่เป็นความลับของคู่แข่งทางการค้าด้วยวิธีการที่ไม่สุจริต
  ไม่ทำลายชื่อเสียงของคู่แข่งทางการค้า

  สังคมและส่วนรวม

  บริษัทตระหนักอยู่เสมอว่า บริษัทอยู่รอดและเติบโตได้ก็ด้วยอาศัยสังคมและส่วนรวม
  ดังนั้นบริษัทจึงได้คืนกำไรส่วนหนึ่งให้แก่สังคม โดยได้จัดงบประมาณส่วนหนึ่งจากรายได้ของบริษัท
  เพื่อสนับสนุนกิจกรรมทางสังคม และกิจกรรมสาธารณกุศลต่างๆอย่างสม่ำเสมอ
  โดยมีส่วนร่วมทางสังคมในการให้การสนับสนุนทางการเงิน
  หรือสิ่งของแก่กิจกรรมที่ธำรงไว้ซึ่งขนบธรรมเนียมประเพณีและวัฒนธรรมอันดีงาม
  ตลอดจนปฏิบัติตนเป็นศาสนิกชนที่ดีในการให้การอุปถัมภ์กิจกรรมทางศาสนาอย่างสม่ำเสมอ
  ให้การสนับสนุนกิจกรรมทางด้านการศึกษา การพัฒนาความรู้ทางวิชาชีพ
  ความสามารถทางด้านกีฬา การช่วยเหลือผู้ด้อยโอกาส
  การช่วยเหลือผู้ประสบภัยต่างๆอย่างสม่ำเสมอ
  ปัจจุบันบริษัทยังได้สร้างสรรค์กิจกรรมที่ให้ประโยชน์ต่อสังคมหลายโครงการ
  รายละเอียดดังแสดงไว้ในหัวข้อ “8.7 กิจกรรมเพื่อสังคม”

  สิ่งแวดล้อม

  บริษัทดำเนินธุรกิจโดยคำนึงถึงการอนุรักษ์สิ่งแวดล้อม
  และมาตรฐานการจัดการเกี่ยวกับความปลอดภัย รวมทั้งการเป็นพลเมืองดี
  โดยการปฏิบัติให้เป็นไปตามข้อกำหนดของกฎหมาย หรือข้อบังคับต่างๆที่เกี่ยวข้อง
  รับผิดชอบต่อสังคมโดยการใช้ทรัพยากรอย่างชาญฉลาด
  พร้อมทั้งส่งเสริมและรณรงค์การอนุรักษ์ทรัพยากรธรรมชาติอย่างต่อเนื่อง
  บริษัทมีนโยบายให้พนักงานร่วมมือกันในการอนุรักษ์และประหยัดทรัพยากร
  โดยได้มีการประชาสัมพันธ์เพื่อเป็นการกระตุ้นให้พนักงานมีการปฏิบัติอย่างต่อเนื่องผ่านสื่อต่างๆ
  เช่น ผ่านทาง e-mail ติดบอร์ดประชาสัมพันธ์ การประกาศผ่านเสียงตามสายของบริษัท เป็นต้น

นอกจากนั้น
คณะกรรมการได้ให้ความสำคัญต่อการมีส่วนร่วมของผู้มีส่วนได้เสียในการเสริมสร้างผลการดำเนินงานของบริษัท
เพื่อสร้างความยั่งยืนให้กับกิจการ
โดยการจัดให้มีช่องทางสำหรับให้ผู้มีส่วนได้เสียสามารถส่งความคิดเห็น
หรือข้อเสนอแนะอันเป็นประโยชน์ และสร้างมูลค่าเพิ่มให้กับบริษัทได้
โดยการส่งจดหมายทางไปรษณีย์ตามที่อยู่ที่ได้แจ้งไว้บนเว็บไซต์ของบริษัท
(www.i-mobilephone.com) ในส่วนของ “ติดต่อเรา” (Contact us)
ซึ่งรายละเอียดในการติดต่อมีดังนี้

  ส่งจดหมายถึง : เลขานุการคณะกรรมการตรวจสอบ

  บริษัท สามารถ ไอ-โมบาย จำกัด (มหาชน)

  99/40 หมู่ 4 อาคารซอฟต์แวร์ปาร์ค ชั้นลอย ถ.แจ้งวัฒนะ

  ต.คลองเกลือ อ.ปากเกร็ด จ.นนทบุรี 11120

เลขานุการคณะกรรมการตรวจสอบจะเป็นผู้รวบรวมข้อมูลเพื่อเสนอให้คณะกรรมการตรวจสอบพิจารณา
และสรุปผลเพื่อรายงานคณะกรรมการบริษัทต่อไป ทั้งนี้
บริษัทมีนโยบายในการคุ้มครองผู้ส่งความคิดเห็นหรือข้อเสนอแนะ
โดยจะเก็บรักษาข้อมูลของบุคคลดังกล่าวไว้เป็นความลับ

หมวดที่ 4 การเปิดเผยข้อมูลและความโปร่งใส

บริษัทมีนโยบายในการเปิดเผยข้อมูลและสารสนเทศทั้งข้อมูลทางการเงิน
ข้อมูลทั่วไปที่สำคัญที่เกี่ยวกับธุรกิจ และผลประกอบการของบริษัทที่ตรงต่อความเป็นจริง ครบถ้วน
เพียงพอ สม่ำเสมอ ทันเวลา อย่างทั่วถึง และเท่าเทียมกัน ซึ่งแสดงให้เห็นถึงผลการดำเนินงาน
และฐานะทางการเงินที่แท้จริงของบริษัท รวมทั้งทิศทางการดำเนินธุรกิจของบริษัทในอนาคต
โดยได้เผยแพร่ข้อมูลข่าวสารต่างๆดังกล่าว เพื่อให้ผู้ถือหุ้น ผู้ลงทุน
และผู้ที่เกี่ยวข้องได้รับทราบผ่านช่องทางต่างๆได้แก่ ระบบข่าวของตลาดหลักทรัพย์ฯ
เว็บไซต์ของบริษัท (www.i-mobilephone.com) รายงานประจำปี
แบบแสดงรายการข้อมูลประจำปี (แบบ 56-1) การแถลงข่าว และ การจัดกิจกรรมพบปะนักลงทุน
เป็นต้น

คณะกรรมการบริษัท ได้ดูแลให้มีการปฏิบัติตามกฎหมาย ข้อบังคับ
และระเบียบที่เกี่ยวข้องกับการเปิดเผยข้อมูลและความโปร่งใสอย่างเคร่งครัด
โดยในปีที่ผ่านมาบริษัทไม่เคยถูกสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.) หรือตลาดหลักทรัพย์ฯ ดำเนินการใดๆ
อันเนื่องมาจากการไม่เปิดเผยข้อมูลตามข้อกำหนด ทั้งนี้ คณะกรรมการได้ดำเนินการต่างๆ
เกี่ยวกับการเปิดเผยข้อมูลดังต่อไปนี้

การจัดให้มีช่องทางในการเปิดเผยข้อมูลอย่างหลากหลาย นอกเหนือจากการรายงานผ่านระบบข่าวของตลาดหลักทรัพย์ฯ ดังนี้

 - รายงานประจำปี และแบบแสดงรายการข้อมูลประจำปี (แบบ 56-1) 

คณะกรรมการได้จัดให้มีการจัดทำรายงานประจำปี และแบบแสดงรายการข้อมูลประจำปี (แบบ 56-1)ที่มีข้อมูลถูกต้อง ครบถ้วน เป็นไปตามข้อกำหนดของตลาดหลักทรัพย์ฯ ตลอดจนมีความชัดเจน เพียงพอที่จะสะท้อนให้เห็นการดำเนินงานของบริษัทในรอบปีที่ผ่านมา อาทิ โครงสร้างขององค์กร ลักษณะการประกอบธุรกิจ ฐานะการเงินและผลการดำเนินงาน โครงสร้างคณะกรรมการ รวมทั้งการปฏิบัติหน้าที่ในรอบปีที่ผ่านมาของคณะกรรมการบริษัทและคณะอนุกรรมการต่างๆ เป็นต้น 

- เว็บไซต์ของบริษัท

คณะกรรมการตระหนักดีว่าในปัจจุบันการเปิดเผยข้อมูลผ่านทางเว็บไซต์ เป็นช่องทางที่สะดวก รวดเร็ว ผู้ถือหุ้นและผู้ที่เกี่ยวข้องสามารถเข้าถึงข้อมูลได้ง่าย มีความเท่าเทียมกันในการรับทราบข้อมูล และน่าเชื่อถือ ดังนั้นคณะกรรมการจึงได้ดูแลให้มีการเปิดเผยข้อมูลต่างๆ เกี่ยวกับบริษัทไว้บนเว็บไซต์ของบริษัท (www.i-mobilephone.com) ทั้งภาษาไทยและภาษาอังกฤษ เพิ่มเติมจากที่ได้เคยเปิดเผยไว้ในรายงานประจำปี อาทิ นโยบายการกำกับดูแลกิจการ จริยธรรมธุรกิจ ข่าวที่บริษัทเผยแพร่ งบการเงิน รวมทั้งรายงานประจำปี และแบบแสดงรายการข้อมูลประจำปี (แบบ 56-1) ซึ่งสามารถดาวน์โหลดข้อมูลดังกล่าวได้ เป็นต้น 

  - ผู้ลงทุนสัมพันธ์

  บริษัทได้จัดตั้งหน่วยงานนักลงทุนสัมพันธ์ (Investor Relations)
  เพื่อให้บริการข้อมูลและข่าวสารกิจกรรมต่างๆ ของบริษัทกับผู้ลงทุน ผู้ถือหุ้น นักวิเคราะห์
  และประชาชนทั่วไป ผ่านช่องทางต่างๆ เช่น เว็บไซต์ของบริษัท กิจกรรมจัดการลงทุน (Road
  show) การประชุมร่วมกับนักวิเคราะห์ การประชุมทางโทรศัพท์ เป็นต้น
  ทั้งนี้ผู้ลงทุนสามารถติดต่อหน่วยงานดังกล่าวได้ที่หมายเลขโทรศัพท์ 0-2502-6583 หรือที่
  www.i-mobilephone.com หรือที่อีเมล์ Nikhil.A@samartcorp.com

  นอกเหนือจากการเปิดเผยข้อมูลตามหน้าที่ภายใต้ข้อบังคับของกฎหมายและหน่วยงานที่เกี่ยวข้องแล้ว
  บริษัทยังได้จัดประชุมแถลงข้อมูลผลการดำเนินงานในแต่ละไตรมาสให้แก่ผู้ถือหุ้น นักลงทุน
  นักวิเคราะห์ และประชาชนทั่วไป โดยมีคณะกรรมการบริหารเข้าร่วมประชุมเพื่อชี้แจง
  และเปิดโอกาสให้ผู้เข้าร่วมประชุมได้ซักถามข้อมูลต่างๆ

  โดยในปี 2552 บริษัทมีการเสนอผลงานให้แก่นักวิเคราะห์ นักลงทุน เป็นระยะๆอย่างสม่ำเสมอ
  ตามแผนงาน ซึ่งสรุปได้ดังนี้

  - กิจกรรมพบปะนักวิเคราะห์และนักลงทุน จำนวน 19 ครั้ง

  - การแถลงข่าวเกี่ยวกับผลการดำเนินงานของบริษัท จำนวน 4 ครั้ง

-   การเปิดเผยข้อมูลเกี่ยวกับคณะกรรมการและคณะอนุกรรมการต่างๆได้แก่

  - โครงสร้างคณะกรรมการ บทบาทหน้าที่และความรับผิดชอบ
  รวมทั้งการปฏิบัติหน้าที่ในปีที่ผ่านมาของคณะกรรมการและคณะอนุกรรมการแต่ละคณะ

  - ค่าตอบแทนกรรมการและผู้บริหาร
  บริษัทได้กำหนดนโยบายค่าตอบแทนกรรมการไว้อย่างชัดเจนและโปร่งใส
  โดยค่าตอบแทนอยู่ในระดับที่เหมาะสมเทียบเคียงได้กับอุตสาหกรรมลักษณะเดียวกัน
  และสูงเพียงพอที่จะรักษากรรมการที่มีคุณสมบัติตามที่ต้องการไว้ได้
  กรรมการที่ได้รับมอบหมายหน้าที่และความรับผิดชอบเพิ่มขึ้นในคณะอนุกรรมการต่างๆจะได้รับค่าตอบแทนเพิ่มตามความเหมาะสม
  โดยคณะกรรมการสรรหาและกำหนดค่าตอบแทนจะเป็นผู้พิจารณากลั่นกรองและเสนอค่าตอบแทนของกรรมการในแต่ละปี
  เสนอคณะกรรมการบริษัทพิจารณาก่อนนำเสนอต่อที่ประชุมผู้ถือหุ้นเพื่ออนุมัติ

  ทั้งนี้ บริษัทได้มีการเปิดเผยข้อมูลดังกล่าว
  รวมทั้งค่าตอบแทนกรรมการเป็นรายบุคคลไว้ในรายงานประจำปี
  และแบบแสดงรายการข้อมูลประจำปี (แบบ 56-1) ของบริษัท
  ซึ่งสามารถดูรายละเอียดได้ในหัวข้อ “8. การจัดการ”

-   ความรับผิดชอบของคณะกรรมการต่อรายงานทางการเงิน

  คณะกรรมการบริษัทเป็นผู้รับผิดชอบต่องบการเงินรวมของบริษัท และบริษัทย่อย
  และสารสนเทศทาง การเงินที่ปรากฏในรายงานประจำปี
  งบการเงินดังกล่าวจัดทำขึ้นตามมาตรฐานการบัญชีที่รับรองทั่วไปในประเทศไทย
  โดยเลือกใช้นโยบายบัญชีที่เหมาะสม และถือปฏิบัติอย่างสม่ำเสมอ
  และใช้ดุลยพินิจอย่างระมัดระวังและประมาณการที่ดีที่สุดในการจัดทำ
  รวมทั้งมีการเปิดเผยข้อมูลสำคัญอย่างเพียงพอใน หมายเหตุประกอบงบการเงิน
  และผ่านการตรวจสอบจากผู้สอบบัญชีภายนอกที่มีความเป็นอิสระ
  สามารถแสดงความเห็นได้อย่างตรงไปตรงมา
  มีคุณสมบัติที่ได้รับการยอมรับและได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
  (ก.ล.ต.) เพื่อเพิ่มความเชื่อมั่นและความน่าเชื่อถือของรายงานทางการเงินอีกด้วย

  คณะกรรมการได้จัดให้มีการดำรงรักษาไว้ซึ่งระบบการควบคุมภายในที่มีประสิทธิผล
  เพื่อให้มั่นใจได้ว่าการบันทึกข้อมูลทางบัญชีมีความถูกต้อง ครบถ้วน
  และเพียงพอที่จะดำรงไว้ซึ่งทรัพย์สินและเพื่อให้ทราบจุดอ่อน
  เพื่อป้องกันมิให้เกิดการทุจริตหรือดำเนินการที่ผิดปกติอย่างมีสาระสำคัญ
  ในการนี้คณะกรรมการได้แต่งตั้งคณะกรรมการตรวจสอบ ซึ่งประกอบด้วยกรรมการอิสระ
  เป็นผู้ดูแลรับผิดชอบเกี่ยวกับคุณภาพของรายงานทางการเงิน และระบบการควบคุมภายใน
  รวมทั้งได้แสดงความเห็นเกี่ยวกับเรื่องดังกล่าวไว้ในรายงานของคณะกรรมการตรวจสอบ
  ซึ่งปรากฏอยู่ในรายงานประจำปี นอกจากนั้น
  คณะกรรมการบริษัทยังได้จัดทำรายงานความรับผิดชอบของคณะกรรมการต่อรายงานทางการเงินของบริษัทด้วย

หมวดที่ 5 บทบาทหน้าที่และความรับผิดชอบของคณะกรรมการ

  5.1 คุณสมบัติของคณะกรรมการ

  คณะกรรมการบริษัทประกอบด้วยกรรมการที่มีคุณสมบัติหลากหลาย ทั้งในด้านทักษะ ประสบการณ์
  ความสามารถเฉพาะด้านที่เป็นประโยชน์กับบริษัท
  รวมทั้งเป็นผู้ที่มีภาวะผู้นำและวิสัยทัศน์กว้างไกลอันจะช่วยให้การดำเนินงานของบริษัทบรรลุตามวัตถุประสงค์และเป้าหมายที่กำหนดไว้
  ซึ่งกรรมการของบริษัททั้ง 9 ท่าน
  มีคุณสมบัติเป็นไปตามคุณสมบัติของกรรมการบริษัทตามที่ได้กำหนดไว้ในหัวข้อ “8.การจัดการ”
  นอกจากนั้น
  กรรมการทุกท่านยังได้อุทิศเวลาและความพยายามในการปฏิบัติหน้าที่กรรมการอย่างเต็มที่

  5.2 ความเป็นอิสระจากฝ่ายจัดการของคณะกรรมการ

การแยกตำแหน่งประธานกรรมการและประธานกรรมการบริหาร

  คณะกรรมการบริษัทมีบทบาทสำคัญในการกำกับดูแลกิจการเพื่อประโยชน์สูงสุดของบริษัท และ
  ผู้ถือหุ้นโดยรวม ดังนั้นเพื่อให้เกิดความสมดุลในอำนาจการดำเนินงาน
  บริษัทได้แยกตำแหน่งประธานกรรมการ และประธานกรรมการบริหาร มิให้เป็นบุคคลเดียวกัน
  โดยประธานกรรมการของบริษัท
  เป็นกรรมการอิสระตามความหมายของตลาดหลักทรัพย์แห่งประเทศไทย และไม่มีความสัมพันธ์ใดๆ
  กับฝ่ายบริหาร

การถ่วงดุลของกรรมการที่ไม่เป็นผู้บริหาร

  โครงสร้างคณะกรรมการบริษัทในปัจจุบัน ประกอบด้วยกรรมการที่มีประสบการณ์
  ความรู้และความชำนาญจากหลากหลายสาขา จำนวน 9 ท่าน ประกอบด้วย

  - กรรมการที่เป็นอิสระ จำนวน 3 ท่าน (1 ใน 3 ของกรรมการทั้งคณะ)

  - กรรมการที่เป็นผู้บริหาร จำนวน 3 ท่าน ( 2 ท่าน เป็นตัวแทนของผู้ถือหุ้นรายใหญ่)

  - กรรมการที่ไม่เป็นผู้บริหาร จำนวน 3 ท่าน (เป็นตัวแทนของผู้ถือหุ้นรายใหญ่)

  การมีโครงสร้างกรรมการดังกล่าว เพื่อให้ผู้มีส่วนได้เสียสามารถมั่นใจได้ว่า
  กรรมการสามารถปฏิบัติหน้าที่ในฐานะตัวแทนของผู้ถือหุ้นได้อย่างเป็นอิสระ
  และมีการถ่วงดุลที่เหมาะสม

บทบาทหน้าที่ความรับผิดชอบของคณะกรรมการบริษัทและประธานเจ้าหน้าที่บริหาร

  บริษัทได้มีการแบ่งแยกอำนาจหน้าที่และความรับผิดชอบระหว่างคณะกรรมการบริษัท
  และประธานเจ้าหน้าที่บริหาร ซึ่งเป็นผู้บริหารสูงสุดของบริษัทไว้อย่างชัดเจน
  โดยคณะกรรมการมีบทบาทในการกำกับดูแลให้การบริหารจัดการเป็นไปตามเป้าหมายและแนวทางที่จะก่อให้เกิดประโยชน์สูงสุดแก่
  ผู้ถือหุ้น โดยคำนึงถึงผลประโยชน์ของผู้มีส่วนได้เสียทุกฝ่าย ไม่แสวงหาผลประโยชน์แก่ตนเองหรือ
  แก่ผู้หนึ่งผู้ใด ไม่ดำเนินการใดๆที่เป็นการขัดแย้งหรือแข่งขันกับผลประโยชน์ของบริษัท และบริษัท
  ในเครือ โดยยึดหลักจริยธรรมที่ดี ปฏิบัติหน้าที่ด้วยความรับผิดชอบ ความระมัดระวัง
  และความซื่อสัตย์สุจริต ทั้งนี้ ให้รวมถึงการดูแลให้การดำเนินกิจการเป็นไปตามวัตถุประสงค์
  ข้อบังคับของบริษัท มติคณะกรรมการ มติที่ประชุมผู้ถือหุ้น ตลอดจนกฎหมาย หลักเกณฑ์
  ข้อบังคับของตลาดหลักทรัพย์แห่งประเทศไทย
  และสำนักงานคณะกรรมการกำกับหลักทรัพย์และตลาดหลักทรัพย์ (กลต.)
  ส่วนประธานเจ้าหน้าที่บริหาร
  ทำหน้าที่เป็นหัวหน้าคณะหรือผู้นำคณะผู้บริหารของบริษัทในการบริหารจัดการ
  และควบคุมดูแลการดำเนินกิจการที่เกี่ยวข้องกับการบริหารงานทั่วไปของบริษัท
  ทั้งนี้รายละเอียดขอบเขตอำนาจหน้าที่และความรับผิดชอบของคณะกรรมการบริษัท
  และประธานเจ้าหน้าที่บริหาร ได้แสดงไว้ในหัวข้อ “8.การจัดการ”

  5.3 การดำรงตำแหน่งกรรมการในบริษัทจดทะเบียนอื่น

นโยบายการดำรงตำแหน่งกรรมการในบริษัทจดทะเบียนอื่นของกรรมการ

  เพื่อประสิทธิภาพในการปฏิบัติหน้าที่ในฐานะกรรมการบริษัท
  คณะกรรมการบริษัทได้กำหนดนโยบายในการดำรงตำแหน่งกรรมการในบริษัทจดทะเบียนอื่นของกรรมการแต่ละท่านให้ไม่เกิน
  10 บริษัท
  หากกรรมการท่านใดดำรงตำแหน่งกรรมการในบริษัทจดทะเบียนอื่นเกินกว่านโยบายที่กำหนดไว้
  ต้องแจ้งให้คณะกรรมการสรรหาและกำหนดค่าตอบแทนทราบ
  เพื่อพิจารณาประสิทธิภาพของการปฏิบัติหน้าที่ของกรรมการดังกล่าว
  ก่อนนำเสนอให้คณะกรรมการบริษัทพิจารณาอนุมัติต่อไป
  พร้อมทั้งเปิดเผยผลการพิจารณาไว้ในรายงานประจำปี และแบบแสดงข้อมูลประจำปี (56-1)
  อย่างไรก็ตาม กรรมการบริษัททั้ง 9 ท่าน
  ไม่มีท่านใดที่ดำรงตำแหน่งกรรมการในบริษัทจดทะเบียนอื่นเกิน 5 บริษัท
  ซึ่งเป็นการแสดงให้เห็นว่าคณะกรรมการของบริษัทสามารถอุทิศเวลาในการปฏิบัติหน้าที่อย่างมี
  ประสิทธิภาพได้ดีเกินกว่านโยบายที่กำหนดไว้

นโยบายการดำรงตำแหน่งกรรมการในบริษัทอื่นของผู้บริหารระดับสูง

  คณะกรรมการบริษัทได้กำหนดนโยบายในการดำรงตำแหน่งกรรมการในบริษัทอื่นของผู้บริหารระดับสูง
  โดยกำหนดให้ก่อนที่ผู้บริหารท่านใดจะไปดำรงตำแหน่งกรรมการในบริษัทอื่น
  จะต้องแจ้งให้คณะกรรมการบริหารทราบเพื่อพิจารณาอนุมัติ
  ทั้งนี้ต้องไม่เป็นกรรมการในบริษัทที่ดำเนินธุรกิจสภาพอย่างเดียวกับบริษัท
  หรือเป็นการแข่งขันกับกิจการของบริษัท

  5.4 ความโปร่งใสในการสรรหากรรมการและผู้บริหาร

  คณะกรรมการบริษัทได้จัดให้มีกระบวนการในการสรรหาและคัดเลือกกรรมการ
  และผู้บริหารของบริษัทอย่างโปร่งใส โดยสามารถดูรายละเอียดได้ในหัวข้อ “8.การจัดการ”

  5.5 ผลการดำเนินงานของคณะกรรมการในปีที่ผ่านมา

การกำหนดนโยบายและทิศทางการดำเนินธุรกิจ

วิสัยทัศน์

  บริษัทโทรคมนาคมของคนไทยอันดับ 1 ในภูมิภาค ให้บริการด้านการสื่อสารครบวงจร
  ทั้งบริการโทรคมนาคมด้านต่างๆ อุปกรณ์เครื่องลูกข่ายที่หลากหลาย
  และบริการข้อมูลข่าวสารสาระบันเทิง สำหรับทุกกลุ่มเป้าหมาย

  นโยบายการกำกับดูแลกิจการ

  คณะกรรมการบริษัทได้ตระหนักถึงความสำคัญของการกำกับดูแลกิจการที่ดี เพื่อเพิ่มความโปร่งใส
  ขีดความสามารถในการแข่งขันของกิจการ และความเชื่อมั่นให้แก่ผู้ถือหุ้น ผู้ลงทุน และผู้เกี่ยวข้อง
  ทุกราย จึงได้จัดให้มีนโยบายเกี่ยวกับการกำกับดูแลกิจการที่เป็นลายลักษณ์อักษร
  ทั้งภาษาไทยและภาษาอังกฤษตั้งแต่ปี 2548
  รวมทั้งได้เผยแพร่ไว้บนเว็บไซต์ของบริษัทเพื่อให้พนักงานบริษัทและบุคคลภายนอกได้รับทราบถึงนโยบายการกำกับดูแลกิจการที่ดีของบริษัท
  ซึ่งนโยบายดังกล่าวให้ความสำคัญต่อระบบการควบคุมภายใน และการตรวจสอบภายใน
  กำกับดูแลฝ่ายบริหารให้ดำเนินงานตามนโยบายอย่างมีประสิทธิภาพ
  เพื่อประโยชน์ในระยะยาวของผู้ถือหุ้น ภายใต้กรอบข้อกำหนดของกฎหมายและจริยธรรมทางธุรกิจ
  โดยมีคณะกรรมการกำกับดูแลกิจการคอยสอดส่องดูแลให้พนักงานได้ถือปฏิบัติอย่างเคร่งครัด
  ซึ่งคณะกรรมการได้มีการทบทวนนโยบายดังกล่าวเป็นประจำทุกปี ในปี 2552
  คณะกรรมการกำกับดูแลกิจการ
  ได้ปรับปรุงนโยบายการกำกับดูแลกิจการให้สอดคล้องกับพระราชบัญญัติหลักทรัพย์และตลาดหลักทรัพย์
  (ฉบับที่ 4) พ.ศ. 2551 และข้อกำหนดต่างๆของตลาดหลักทรัพย์แห่งประเทศไทย
  และสำนักงานคณะกรรมการกำกับหลักทรัพย์และตลาดหลักทรัพย์
  เสนอให้คณะกรรมการบริษัทพิจารณาอนุมัติเมื่อวันที่ 26 กุมภาพันธ์ 2552
  เพื่อใช้เป็นคู่มือปฏิบัติงานของกรรมการ ผู้บริหาร และพนักงานของบริษัท

 จริยธรรมธุรกิจ

  คณะกรรมการบริษัทดำเนินธุรกิจและบริหารงานอย่างมีจรรยาบรรณ
  โดยคณะกรรมการบริษัทได้จัดให้มีคู่มือจริยธรรมธุรกิจ สำหรับกรรมการ ผู้บริหาร
  และพนักงานของบริษัท ได้ยึดถือเป็นแนวปฏิบัติในการทำงานด้วยความซื่อสัตย์ สุจริต
  และเป็นไปอย่างมีมาตรฐาน คุณภาพ คุณธรรม
  รวมทั้งครอบคลุมในเรื่องของการดูแลผู้มีส่วนได้เสียกลุ่มต่างๆ รายการระหว่างกัน
  การปฏิบัติตามกฎหมาย การดูแลทรัพย์สิน และการป้องกันความขัดแย้งทางผลประโยชน์
  โดยกรรมการ ผู้บริหาร
  และพนักงานของบริษัททุกคนมีหน้าที่ต้องปฏิบัติตามจริยธรรมธุรกิจอย่างเคร่งครัดตั้งแต่ปี 2548
  โดยได้จัดทำทั้งภาษาไทยและภาษาอังกฤษ และเผยแพร่ไว้บนเว็บไซต์ของบริษัท
  เพื่อให้พนักงานบริษัทและบุคคลภายนอกได้รับทราบถึงหลักจริยธรรมในการดำเนินธุรกิจของบริษัท
  โดยมีการทบทวนจริยธรรมธุรกิจเป็นประจำทุกปี
  จริยธรรมธุรกิจฉบับที่ใช้อยู่ในปัจจุบันได้รับการพิจารณาทบทวนและอนุมัติจากที่ประชุมคณะกรรมการบริษัท
  เมื่อวันที่ 26 กุมภาพันธ์ 2552

  ทั้งนี้ บริษัทได้เผยแพร่วิสัยทัศน์ รวมทั้งนโยบายการกำกับดูแลกิจการและจริยธรรมธุรกิจ
  ไว้บนเว็บไซต์ของบริษัท (www.i-mobilephone.com)
  โดยได้มอบหมายให้คณะกรรมการกำกับดูแลกิจการทำหน้าที่สอดส่องดูแลให้กรรมการ ผู้บริหาร
  และพนักงานได้ยึดถือปฏิบัติอย่างเคร่งครัด

ภาวะผู้นำและวิสัยทัศน์

  คณะกรรมการบริษัทได้มีส่วนในการกำหนดและให้ความเห็นชอบวิสัยทัศน์ กลยุทธ์ เป้าหมาย
  แผนธุรกิจ และงบประมาณของบริษัท
  ตลอดจนกำกับดูแลให้ฝ่ายจัดการดำเนินการให้เป็นไปตามแผนธุรกิจ
  และงบประมาณที่กำหนดไว้อย่างมีประสิทธิภาพและประสิทธิผล
  เพื่อเพิ่มมูลค่าทางเศรษฐกิจสูงสุดให้แก่กิจการและความมั่นคงสูงสุดให้แก่ผู้ถือหุ้น
  โดยคำนึงถึงผลประโยชน์ของผู้มีส่วนได้เสีย ทุกฝ่าย
  ไม่แสวงหาผลประโยชน์แก่ตนเองหรือแก่ผู้หนึ่งผู้ใด ไม่ดำเนินการใดๆ
  ที่เป็นการขัดแย้งหรือแข่งขันกับผลประโยชน์ของบริษัท และบริษัทในเครือ โดยยึดหลักจริยธรรมที่ดี
  ปฏิบัติหน้าที่ด้วยความซื่อสัตย์สุจริต ดูแลให้การดำเนินกิจการเป็นไปตามวัตถุประสงค์
  ข้อบังคับของบริษัท ตลอดจนกฎหมาย หลักเกณฑ์ ข้อบังคับของตลาดหลักทรัพย์แห่งประเทศไทย
  และสำนักงานคณะกรรมการกำกับหลักทรัพย์และตลาดหลักทรัพย์ (กลต.)

  คณะกรรมการบริษัทได้จัดให้มีระบบการควบคุมภายใน การตรวจสอบภายใน
  และมาตรการบริหารความเสี่ยงที่มีประสิทธิผล
  รวมทั้งมีการติดตามการดำเนินงานในเรื่องดังกล่าวโดยคณะกรรมการตรวจสอบ
  และรายงานอย่างสม่ำเสมอในที่ประชุมคณะกรรมการบริษัท

การแต่งตั้งคณะอนุกรรมการ

เพื่อกำกับดูแลให้ฝ่ายจัดการบริหารกิจการให้เป็นไปตามนโยบายที่กำหนดไว้อย่างมีประสิทธิภาพ คณะกรรมการบริษัทได้แต่งตั้งคณะอนุกรรมการเพื่อช่วยในการกำกับดูแลกิจการของบริษัท และช่วยแบ่งเบาภาระของคณะกรรมการบริษัทในการตรวจสอบหรือพิจารณาเรื่องต่างๆ ที่สำคัญต่อบริษัท โดยคณะอนุกรรมการของบริษัทมีทั้งหมด 5 คณะ ดังนี้

  - คณะกรรมการตรวจสอบ

  - คณะกรรมการบริหาร

  - คณะกรรมการกำกับดูแลกิจการ

-   คณะกรรมการสรรหาและกำหนดค่าตอบแทน

-   คณะกรรมการบริหารความเสี่ยง

  สำหรับรายละเอียดบทบาท ภาระหน้าที่ ความรับผิดชอบ
  และองค์ประกอบของแต่ละคณะได้แสดงไว้ในหัวข้อ “8. การจัดการ”
  นอกจากนั้นคณะกรรมการยังได้กำหนดให้มีกฎบัตรของคณะอนุกรรมการต่างๆ
  และเผยแพร่ไว้ในเว็บไซต์ของบริษัท (www.i-mobilephone.com)

การประชุมคณะกรรมการ และคณะอนุกรรมการ

1) คณะกรรมการบริษัท

  คณะกรรมการบริษัทมีกำหนดการประชุมประจำทุกไตรมาส
  และมีการประชุมพิเศษเพิ่มเติมตามความจำเป็น
  โดยหน่วยงานเลขานุการบริษัทได้จัดส่งกำหนดการประชุมเป็นการล่วงหน้า
  และแจ้งให้กรรมการแต่ละท่านทราบกำหนดการดังกล่าว
  เพื่อให้กรรมการสามารถจัดเวลาในการเข้าร่วมประชุมได้
  ซึ่งในหนังสือเชิญประชุมมีการกำหนดวาระการประชุมชัดเจน
  และมีวาระพิจารณาติดตามผลการดำเนินงานเป็นประจำ
  หน่วยงานเลขานุการบริษัทได้จัดส่งหนังสือเชิญประชุมพร้อมระเบียบวาระการประชุมและเอกสารก่อนการประชุมล่วงหน้า
  เพื่อให้คณะกรรมการได้มีเวลาศึกษาข้อมูลก่อนเข้าร่วมประชุม
  ปกติการประชุมแต่ละครั้งจะใช้เวลาประมาณ 2 ชั่วโมง โดยในปี 2552
  คณะกรรมการบริษัทมีการประชุมทั้งสิ้น 7 ครั้ง โดยการเข้าร่วมประชุมของกรรมการแต่ละท่าน
  สรุปได้ดังนี้

+---------------------------+---------------------+-------------------+
| รายชื่อ                     | จำนวนปีที่ดำรงตำแหน่ง   | การเข้าร่วมประชุม    |
|                           |                     |                   |
|                           | (ปี/เดือน)            | (ครั้ง)             |
+===========================+=====================+===================+
| 1. ศาสตราจารย์ศุภชัย         | 4/8                 | 7/7               |
| พิศิษฐวานิช                  |                     |                   |
|                           | 6/3                 | 7/7               |
| 2. ดร. โชติวิทย์ ชยวัฒนางกูร   |                     |                   |
|                           | 6/3                 | 7/7               |
| 3. นายคันธิศ อรัณยกานนท์      |                     |                   |
|                           | 6/3                 | 6/7^(*)           |
| 4. นายเจริญรัฐ วิไลลักษณ์      |                     |                   |
|                           | 6/3                 | 7/7               |
| 5. นายวัฒน์ชัย วิไลลักษณ์       |                     |                   |
|                           | 6/3                 | 7/7               |
| 6. นายธนานันท์ วิไลลักษณ์      |                     |                   |
|                           | 6/3                 | 7/7               |
| 7. นายจง ดิลกสมบัติ          |                     |                   |
|                           | 1/5                 | 4/7^(*)           |
| 8. นายอัซวัน คาน บิน ออสมัน   |                     |                   |
| คาน                       | 0/11                | 3/4^(*)           |
|                           |                     |                   |
| 9. นายเรซ่า บิน อับดุล ราฮิม¹⁾ | 6/0                 | 3/5*              |
|                           |                     |                   |
| 10. นายรังสิน สืบแสง ²⁾      | 2/4                 | 0/3*              |
|                           |                     |                   |
| 11. ดาโต๊ะ ยูโซฟ์ อานัว บิน    |                     |                   |
| ยาคอบ ³⁾                  |                     |                   |
+---------------------------+---------------------+-------------------+

  หมายเหตุ * มีภารกิจในต่างประเทศ

  ¹⁾ ได้รับแต่งตั้งเป็นกรรมการบริษัท เมื่อวันที่ 27 เมษายน 2552

  ²⁾ สิ้นสุดการเป็นกรรมการเนื่องจากเสียชีวิต เมื่อวันที่ 23 กันยายน 2552

  ³⁾ ลาออกจากการเป็นกรรมการ เมื่อวันที่ 27 เมษายน 2552

  ทั้งนี้ ได้มีการจดบันทึกการประชุมเป็นลายลักษณ์อักษร
  จัดเก็บรายงานการประชุมที่ผ่านการรับรองจากคณะกรรมการพร้อมให้คณะกรรมการและผู้ที่เกี่ยวข้องตรวจสอบได้

2) คณะอนุกรรมการ

  ในปี 2552 คณะอนุกรรมการชุดต่างๆมีจำนวนครั้งในการประชุม
  และประวัติการเข้าร่วมประชุมของกรรมการแต่ละท่าน สรุปได้ดังนี้

+-----------------------+--------+-------+--------+--------+--------+
| รายชื่อ                 | การเ   |       |        |        |        |
|                       | ข้าร่วมป |       |        |        |        |
|                       | ระชุม/ก |       |        |        |        |
|                       | ารประช |       |        |        |        |
|                       | ุมทั้งหมด |       |        |        |        |
+=======================+========+=======+========+========+========+
|                       | คณะกร  | คณะกร | คณะก   | คณะก   | คณะกร  |
|                       | รมการต | รมการ | รรมการ | รรมการ | รมการบ |
|                       | รวจสอบ | บริหาร | กำกับดูแ |        | ริหารคว |
|                       |        |       | ลกิจการ | สรร    | ามเสี่ยง |
|                       |        |       |        | หาและก |        |
|                       |        |       |        | ำหนดค่า |        |
|                       |        |       |        | ตอบแทน |        |
+-----------------------+--------+-------+--------+--------+--------+
| 1. ศาสตราจารย์ศุภชัย     | 0/0    | 16/16 | 2/2    | 5/5    | 5/5    |
| พิศิษฐวานิช¹⁾            |        |       |        |        |        |
|                       | 4/4    | 16/16 | 2/2    | 5/5    | 5/5    |
| 2. ดร. โชติวิทย์         |        |       |        |        |        |
| ชยวัฒนางกูร ²⁾          | 4/4    | 16/16 | 2/2    | 3/3    | 5/5    |
|                       |        |       |        |        |        |
| 3. นายคันธิศ อรัณยกานนท์  | 2/3*   |       | 2/2    | 5/5    | 5/5    |
| ³⁾                    |        |       |        |        |        |
|                       |        |       | 1/2*   | 1/3*   | 5/5    |
| 4. นายวัฒน์ชัย วิไลลักษณ์   |        |       |        |        |        |
|                       |        |       |        | 0/2*   | 5/5    |
| 5. นายธนานันท์ วิไลลักษณ์  |        |       |        |        |        |
|                       |        |       |        |        |        |
| 6. นายจง ดิลกสมบัติ      |        |       |        |        |        |
|                       |        |       |        |        |        |
| 7. นายเรซ่า บิน อับดุล    |        |       |        |        |        |
| ราฮิม ⁴⁾               |        |       |        |        |        |
|                       |        |       |        |        |        |
| 8. นายศิริชัย รัศมีจันทร์    |        |       |        |        |        |
|                       |        |       |        |        |        |
| 9. นายไพโรจน์ วโรภาษ   |        |       |        |        |        |
|                       |        |       |        |        |        |
| 10. นายอดิเทพ นิศามณีวงศ์ |        |       |        |        |        |
|                       |        |       |        |        |        |
| 11. นายธีระวุฒิ กรีพานิช   |        |       |        |        |        |
|                       |        |       |        |        |        |
| 12. นายรังสิน สืบแสง⁵⁾   |        |       |        |        |        |
|                       |        |       |        |        |        |
| 13. ดาโต๊ะยูโซฟ์ อานัว บิน |        |       |        |        |        |
| ยาคอบ ⁶⁾              |        |       |        |        |        |
+-----------------------+--------+-------+--------+--------+--------+

หมายเหตุ * มีภารกิจในต่างประเทศ

 ¹⁾ ได้รับแต่งตั้งเป็นกรรมการตรวจสอบ เมื่อวันที่ 12 พฤศจิกายน 2552

  ²⁾ ได้รับการแต่งตั้งเป็นประธานกรรมการตรวจสอบ เมื่อวันที่ 12 พฤศจิกายน 2552

  ³⁾ ได้รับการแต่งตั้งเป็นประธานกรรมการสรรหาและกำหนดค่าตอบแทน เมื่อวันที่ 12
  พฤศจิกายน 2552

  ⁴⁾ ได้รับการแต่งตั้งเป็นกรรมการสรรหาและกำหนดค่าตอบแทน เมื่อวันที่ 14 พฤษภาคม 2552

  ⁵⁾ สิ้นสุดการเป็นกรรมการในคณะอนุกรรมการเนื่องจากเสียชีวิต เมื่อวันที่ 23 กันยายน 2552

  ⁶⁾ ลาออกจากการเป็นกรรมการสรรหาและกำหนดค่าตอบแทน เมื่อวันที่ 14 พฤษภาคม 2552

  คณะอนุกรรมการทุกคณะได้ปฏิบัติหน้าที่ตามที่ได้รับหมายมอบจากคณะกรรมการบริษัท
  และมีการรายงานผลการปฏิบัติหน้าที่ต่อคณะกรรมการบริษัทอย่างสม่ำเสมอ

  5.6 ความขัดแย้งทางผลประโยชน์

  เพื่อป้องกันปัญหาความขัดแย้งทางผลประโยชน์
  บริษัทจึงได้กำหนดแนวทางปฏิบัติสำหรับกรรมการและพนักงาน
  เพื่อยึดถือเป็นแนวทางในการปฏิบัติงานดังนี้

1.  หลีกเลี่ยงการทำรายการที่เกี่ยวโยงกับตนเองที่อาจก่อให้เกิดความขัดแย้งทางผลประโยชน์กับบริษัท

2.  กรณีที่กรรมการหรือพนักงานได้มีการทำรายการที่เกี่ยวโยงกับบริษัท
    บริษัทจะดำเนินการเสมือนกับบริษัทได้กระทำกับบุคคลภายนอก
    ซึ่งกรรมการหรือพนักงานผู้นั้นจะต้องไม่มีส่วนในการพิจารณาอนุมัติ

3.  ไม่ใช้โอกาสหรือข้อมูลที่ได้จากการเป็นกรรมการหรือพนักงานในการหาผลประโยชน์ส่วนตนและในเรื่องการทำธุรกิจที่แข่งขันกับบริษัท
    หรือทำธุรกิจที่เกี่ยวเนื่อง

4.  ไม่ใช้ข้อมูลภายในเพื่อประโยชน์ของตนในการซื้อขายหุ้นของบริษัท
    หรือให้ข้อมูลภายในแก่บุคคลอื่น เพื่อประโยชน์ในการซื้อขายหุ้นของบริษัท

5.  ระหว่างที่ปฏิบัติงานให้บริษัท และหลังจากพ้นสภาพการปฏิบัติงานแล้ว
    พนักงานจะต้องไม่เปิดเผยข้อมูลที่ถือว่าเป็นความลับของบริษัท เพื่อประโยชน์แก่ผู้ใดทั้งสิ้น
    ไม่ว่าจะเป็นข้อมูลอิเล็กทรอนิกส์ ข้อมูลการเงิน การปฏิบัติงาน ข้อมูลธุรกิจ
    แผนงานในอนาคตของบริษัท หรือข้อมูลอื่นๆ

  โดยหากมีรายการที่อาจมีความขัดแย้งทางผลประโยชน์เกิดขึ้น
  คณะกรรมการตรวจสอบจะพิจารณาและนำเสนอคณะกรรมการบริษัทเพื่อรับทราบถึงรายการที่มีความขัดแย้งทางผลประโยชน์
  รายการที่เกี่ยวโยงกัน
  ซึ่งคณะกรรมการบริษัทได้มีการพิจารณาความเหมาะสมอย่างรอบคอบทุกครั้ง
  รวมทั้งมีการปฏิบัติตามหลักเกณฑ์ของตลาดหลักทรัพย์ฯ
  โดยราคาและเงื่อนไขเสมือนทำรายการกับบุคคลภายนอก และได้เปิดเผยรายละเอียด
  มูลค่ารายการ คู่สัญญา เหตุผลและความจำเป็นไว้ในรายงานประจำปี
  และแบบแสดงรายการข้อมูลประจำปี (แบบ 56-1) ตลอดจนในหมายเหตุประกอบงบการเงิน
  โดยการพิจารณารายการที่เกี่ยวโยงกัน
  กรรมการที่อาจมีความขัดแย้งทางผลประโยชน์จะไม่อยู่ในที่ประชุมเพื่อร่วมพิจารณาและออกเสียงลงมติ
  ทั้งนี้ รายการที่อาจมีความขัดแย้งทางผลประโยชน์ของบริษัทที่เกิดขึ้นในปี 2552
  ได้แสดงไว้ในหัวข้อ “10.รายการระหว่างกัน”

  5.7 ระบบการควบคุมและการตรวจสอบภายใน

  ที่ประชุมคณะกรรมการครั้งที่ 1/2553 เมื่อวันที่ 25 กุมภาพันธ์ 2553
  โดยมีกรรมการตรวจสอบซึ่งเป็นกรรมการอิสระทั้งสามท่านเข้าร่วมประชุม
  ได้ประเมินระบบการควบคุมภายในโดยตรวจสอบเอกสารหลักฐานจากฝ่ายบริหาร
  รวมถึงแบบประเมินความเพียงพอของระบบการควบคุมภายในที่คณะกรรมการตรวจสอบและฝ่ายบริหารจัดทำขึ้น
  จากการประเมินระบบการควบคุมภายในของบริษัทในด้านต่างๆ คณะกรรมการบริษัทมีความเห็นว่า
  บริษัทมีระบบการควบคุมภายในที่เพียงพอและเหมาะสม สรุปได้ดังนี้

1)  องค์กรและสภาพแวดล้อม (Organizational Control and Environment Measure)

  บริษัทมีระบบควบคุมเกี่ยวกับองค์กรและสภาพแวดล้อมอย่างพอเพียง
  โดยมีการจัดโครงสร้างองค์กร พร้อมกำหนดหน้าที่ความรับผิดชอบของแต่ละหน่วยงาน
  และอำนาจอนุมัติดำเนินการของผู้บริหาร แต่ละระดับอย่างชัดเจน
  มีการกำหนดแผนการดำเนินธุรกิจที่ชัดเจนและวัดผลได้ไว้ล่วงหน้าทุกปี
  และมีการปรับปรุงให้สอดคล้องกับสภาพการแข่งขันทางธุรกิจเป็นประจำ
  คณะกรรมการได้จัดทำนโยบายการกำกับดูแลกิจการของบริษัทซึ่งครอบคลุมหลักการกำกับดูแลกิจการที่ดีของตลาดหลักทรัพย์แห่งประเทศไทย
  และจริยธรรมธุรกิจเพื่อให้พนักงานได้ถือปฏิบัติ

2)  การบริหารความเสี่ยง (Risk Assessment Measure)

  บริษัทได้แต่งตั้งคณะกรรมการบริหารความเสี่ยงเพื่อบริหารความเสี่ยงของบริษัท
  โดยมีการประเมินปัจจัยความเสี่ยง
  ซึ่งอาจส่งผลกระทบต่อการดำเนินธุรกิจและเป้าหมายของบริษัทที่เกี่ยวข้อง
  รวมถึงการกำหนดมาตรการในการบรรเทาความเสี่ยงดังกล่าวในแผนงานประจำปี
  รวมทั้งจัดให้มีกระบวนการติดตามการบริหารความเสี่ยง
  นอกจากนี้ยังได้ปรับปรุงมาตรการต่างๆทุกครั้งเมื่อมีปัจจัยเสี่ยงใหม่เข้ามาเกี่ยวข้องกับการดำเนินธุรกิจของบริษัท

3)  การควบคุมการปฏิบัติงานของฝ่ายบริหาร (Management Control Activities)

  บริษัทมีมาตรการในการควบคุมการปฏิบัติหน้าที่ของฝ่ายบริหารอย่างพอเพียง
  โดยได้แต่งตั้งคณะกรรมการ และคณะอนุกรรมการต่างๆ
  เพื่อบริหารงานของบริษัทภายใต้ขอบเขตหน้าที่และความรับผิดชอบที่ได้รับมอบหมายอย่างเคร่งครัดและเหมาะสม
  และมีการกำหนดขอบเขตอำนาจหน้าที่
  ตลอดจนอำนาจในการอนุมัติอย่างชัดเจนสำหรับผู้บริหารและผู้ปฏิบัติงานแต่ละระดับ
  มีระบบการควบคุมภายในเรื่องการทำธุรกรรมกับผู้ถือหุ้นรายใหญ่ กรรมการ
  ผู้บริหารหรือผู้เกี่ยวข้องกับบุคคลดังกล่าวอย่างเพียงพอ
  โดยการทำรายการระหว่างกันจะต้องมีการนำเสนอให้คณะกรรมการตรวจสอบสอบทาน
  และให้ความเห็นก่อนดำเนินการ
  นอกจากนี้บริษัทได้จัดให้มีการประชุมประเมินผลการดำเนินงานของบริษัทและบริษัทย่อยเพื่อตรวจสอบประสิทธิภาพการดำเนินงานอย่างสม่ำเสมอ

4)  ระบบสารสนเทศและการสื่อสารข้อมูล (Information and Communication Measure)

  บริษัทได้นำวิธีบริหารจัดการข้อมูล
  และการบริหารศูนย์เทคโนโลยีสารสนเทศที่เป็นมาตรฐานระดับโลกมาใช้ อาทิ มาตรฐาน ISO
  27001 (Information Security Management System)
  เพื่อบริหารจัดการด้านมั่นคงปลอดภัยของระบบคอมพิวเตอร์และข้อมูลทางธุรกิจ มาตรฐาน CMMI
  (Capability Maturity Model Integration)
  เพื่อบริหารจัดการและพัฒนาซอฟต์แวร์ให้มีประสิทธิภาพอย่างมีขั้นตอนและมีการตรวจสอบคุณภาพ
  ได้ผ่านการรับรองระดับ 3 มาตรฐาน ITI (Information Technology Infrastructure
  Library) เพื่อปรับปรุงกระบวนการให้บริการเทคโนโลยีสารสนเทศอย่างมีประสิทธิภาพ
  นอกจากนี้ยังมีการนำระบบ ERP (Enterprise Resource Planning)
  มาใช้เป็นระบบงานหลัก โดยรวบรวมข้อมูลสำคัญขององค์กรไว้ที่ฐานข้อมูลกลาง
  ซึ่งสามารถเพิ่มประสิทธิภาพในการปฏิบัติงานด้วยมาตรฐานเดียว มีการจัดทำระบบ BI
  (Business Intelligence)
  เพื่อให้ฝ่ายบริหารใช้ประโยชน์ในการติดตามงานและวิเคราะห์ข้อมูล
  ประกอบการพิจารณาตัดสินใจ
  รวมทั้งมีแผนงานเพื่อรองรับเหตุการณ์ภัยพิบัติและดำเนินธุรกิจอย่างต่อเนื่อง
  โดยการจัดทำแผนการกู้คืนระบบจากภัยพิบัติ (Disaster Recovery Planning)

5)  ระบบการติดตาม (Monitoring)

  บริษัทมีการจัดประชุมคณะกรรมการอย่างสม่ำเสมอ
  เพื่อติดตามผลการดำเนินงานให้เป็นไปตามเป้าหมาย
  และปรับปรุงแผนการดำเนินธุรกิจอย่างต่อเนื่อง
  นอกจากนี้ยังมีการจัดทำรายงานผลการตรวจสอบภายในเสนอต่อคณะกรรมการตรวจสอบเป็นระยะตามแผนการตรวจสอบที่กำหนดไว้ล่วงหน้า

  5.8 การบริหารความเสี่ยง

  บริษัทได้กำหนดนโยบายในการบริหารความเสี่ยง
  เพื่อให้ทันต่อสถานการณ์การเปลี่ยนแปลงทางเศรษฐกิจและการเมือง
  ซึ่งนโยบายในการบริหารความเสี่ยงดังกล่าวได้รวมถึงมาตรการในการป้องกันและจัดการกับความเสี่ยง
  ทั้งนี้โดยมีมาตรการบริหารความเสี่ยง ดังนี้

1.  กำหนดนโยบายบริหารความเสี่ยง ซึ่งประกอบด้วยการกำหนดนโยบาย วัตถุประสงค์
    ขอบเขตความรับผิดชอบ หลักเกณฑ์ และ
    แนวทางในการบริหารความเสี่ยงให้สอดคล้องกับกลยุทธ์ เป้าหมาย
    และทิศทางในการดำเนินธุรกิจ ซึ่งบริษัทจะมีการทบทวนเป็นประจำทุกปี

2.  ระบุความเสี่ยงที่อาจมีผลกระทบต่อการบรรลุวัตถุประสงค์และเป้าหมาย
    โดยพิจารณาจากความเสี่ยงที่เกิดขึ้นทั้งจากปัจจัยภายนอกและปัจจัยภายใน เช่น
    สภาพธุรกิจและการแข่งขัน กฎหมาย เทคโนโลยี การเงิน ระบบข้อมูลสารสนเทศ
    และการบริหารทรัพยากรบุคคล

3.  ประเมินความเสี่ยง โดยการประเมินโอกาสและผลกระทบของความเสี่ยงที่จะเกิดขึ้นกับบริษัท
    และทำการจัดลำดับความสำคัญของความเสี่ยงที่มีผลกระทบต่อบริษัท
    เพื่อกำหนดวิธีการจัดการความเสี่ยงนั้นๆ

4.  จัดการความเสี่ยง
    โดยกำหนดวิธีการและแผนในการจัดการความเสี่ยงที่มีความสำคัญตามที่ได้จัดลำดับไว้ในขั้นตอนการประเมินความเสี่ยง
    เพื่อลดโอกาสที่อาจเกิดขึ้น
    และผลกระทบของความเสี่ยงให้อยู่ในระดับที่บริษัทสามารถยอมรับได้

5.  ติดตามผลและรายงานการติดตามผล เพื่อให้มั่นใจว่ามีการจัดการความเสี่ยงอย่างเหมาะสม
    และมีคุณภาพ มีการรายงานการจัดการความเสี่ยงอย่างสม่ำเสมอ
    โดยคณะกรรมการบริษัทได้มอบหมายให้คณะกรรมการบริหารความเสี่ยง
    ดูแลและติดตามการบริหารความเสี่ยงของบริษัทให้เป็นไปตามแผนที่วางไว้

  มาตรการบริหารความเสี่ยงข้างต้นจะได้รับการติดตามและทบทวนการดำเนินงานโดยคณะกรรมการบริหารความเสี่ยง
  ซึ่งจะมีการจัดประชุมทุกไตรมาส
  เพื่อติดตามและทบทวนผลการดำเนินการจัดการความเสี่ยงดังกล่าว
  โดยหน่วยงานตรวจสอบภายในจะทำการติดตามและสอบทานการจัดการความเสี่ยงของแต่ละบริษัท
  หรือหน่วยงาน เพื่อให้บรรลุวัตถุประสงค์ตามที่บริษัทได้ตั้งไว้
  นอกจากการบริหารความเสี่ยงตามที่กล่าวข้างต้นแล้ว บริษัทยังได้จัดให้มีการฝึกอบรม สัมมนา
  รวมทั้งกำหนดมาตรการในการบริหารความเสี่ยง
  เข้าเป็นส่วนหนึ่งในการวัดประเมินผลงานของพนักงาน ทั้งในระดับปฏิบัติการและระดับบริหาร
  เพื่อเป็นการปลูกฝังจิตสำนึก การฝึกอบรมดังกล่าวจะเน้นในด้านแนวคิด
  และหลักปฏิบัติในการบริหารความเสี่ยงขององค์กร
  อันจะนำไปสู่การบรรลุเป้าหมายขององค์กรและผลตอบแทนแก่ผู้ถือหุ้นสืบไป

  5.9 การประเมินตนเองของกรรมการ

  คณะกรรมการได้จัดให้มีการประเมินตนเองของกรรมการเป็นประจำทุกปี
  เพื่อประเมินผลการปฏิบัติงานของคณะกรรมการบริษัท และเป็นการทบทวน
  ประมวลข้อคิดเห็นในประเด็นต่างๆที่เกี่ยวข้องกับการดำเนินงานของบริษัทและการปฏิบัติหน้าที่ของคณะกรรมการบริษัท
  อันจะก่อให้เกิดการพัฒนาในด้านการกำกับดูแลกิจการของบริษัท
  โดยจะนำผลการประเมินที่ได้ไปพิจารณาในที่ประชุมคณะกรรมการบริษัท
  ในการประเมินตนเองประจำปี 2552
  คณะกรรมการบริษัทได้ร่วมกันพิจารณาหลักเกณฑ์การประเมินในการประชุมคณะกรรมการบริษัท
  ครั้งที่ 7/2552 เมื่อวันที่ 18 ธันวาคม 2552 ซึ่งมีมติให้กำหนดหลักเกณฑ์การประเมินใน 4
  หัวข้อ ดังนี้

1.  โครงสร้างของคณะกรรมการ

2.  การกำหนดกลยุทธ์และทิศทางบริษัท

3.  การติดตามและประเมินผลงานฝ่ายจัดการ

4.  ความรับผิดชอบตามหน้าที่ของคณะกรรมการ

  ผลการประเมินตนเองของคณะกรรมการทั้งคณะประจำปี 2552 ในภาพรวมทั้ง 4 หัวข้อ
  อยู่ในระดับดีเยี่ยม โดยมีคะแนนเฉลี่ยร้อยละ 93.49 ซึ่งใกล้เคียงกับผลประเมินประจำปี 2551
  แสดงให้เห็นว่า คณะกรรมการของบริษัทมีการปฏิบัติตามหลักการกำกับดูแลกิจการที่ดี
  และมีการพัฒนาประสิทธิภาพการปฏิบัติงานอย่างต่อเนื่อง

  5.10 การพัฒนากรรมการและผู้บริหาร

  บริษัทกำหนดให้มีการปฐมนิเทศกรรมการใหม่ทุกครั้งที่มีการเปลี่ยนแปลงกรรมการ
  โดยจัดให้มีคู่มือกรรมการ เอกสารและข้อมูลที่เป็นประโยชน์ต่อการปฏิบัติหน้าที่ของกรรมการใหม่
  รวมทั้งการจัดให้มีการแนะนำลักษณะของธุรกิจ และแนวทางการดำเนินธุรกิจของบริษัท
  เพื่อสร้างความรู้ความเข้าใจในธุรกิจและการดำเนินงานด้านต่างๆของบริษัท
  ตลอดจนนโยบายและแนวทางปฏิบัติในการกำกับดูแลกิจการของบริษัท
  นอกจากนั้นเพื่อพัฒนาความรู้ความสามารถในการปฏิบัติหน้าที่ของกรรมการ
  บริษัทยังได้สนับสนุนให้กรรมการได้เข้าร่วมสัมมนาในหลักสูตรต่างๆที่เกี่ยวข้องกับกรรมการของสมาคมส่งเสริมสถาบันกรรมการบริษัทไทย
  (IOD) โดยเฉพาะหลักสูตร Director Accreditation Program (DAP) หลักสูตร
  Director Certification Program (DCP)
  รวมทั้งหลักสูตรอื่นๆที่เกี่ยวข้องกับการเป็นกรรมการบริษัท ซึ่งกรรมการบริษัท 3 ท่าน
  ผ่านการอบรมหลักสูตร DCP และกรรมการ 4 ท่านผ่านการอบรมหลักสูตร DAP
  ส่วนกรรมการต่างชาติ 2 ท่านยังไม่เคยผ่านการอบรมจาก IOD

11. เลขานุการบริษัท

  คณะกรรมการบริษัทได้พิจารณาแต่งตั้งเลขานุการบริษัทจากผู้ที่มีคุณวุฒิและประสบการณ์
  โดยกำหนดให้มีบทบาทหน้าที่และความรับผิดชอบ ดังนี้

  1. ปฏิบัติหน้าที่ด้วยความรับผิดชอบ ความระมัดระวัง และความซื่อสัตย์สุจริต เป็นไปตามกฎหมาย
  และกฎระเบียบที่เกี่ยวข้อง

  2. ดูแลกิจกรรมของคณะกรรมการบริษัท
  รวมทั้งให้คำแนะนำแก่กรรมการเกี่ยวกับข้อบังคับของบริษัท และกฎระเบียบต่างๆ
  ของหน่วยงานที่เกี่ยวข้อง

  3. จัดการและประสานงานการประชุมคณะกรรมการ คณะอนุกรรมการ และการประชุมผู้ถือหุ้น
  รวมทั้งดูแลและประสานงานให้มีการปฏิบัติตามวัตถุประสงค์ ข้อบังคับของบริษัท
  มติที่ประชุมคณะกรรมการ และผู้ถือหุ้น
  ตลอดจนข้อกำหนดทางด้านกฎหมายและกฎระเบียบอื่นที่เกี่ยวข้อง

  4. จัดทำและเก็บรักษาเอกสารต่างๆของบริษัท ได้แก่ ทะเบียนกรรมการ หนังสือนัดประชุม
  รายงานการประชุมคณะกรรมการบริษัทและผู้ถือหุ้น และรายงานประจำปีของบริษัท เป็นต้น

  5. เก็บรักษารายงานการมีส่วนได้เสียที่รายงานโดยกรรมการหรือผู้บริหารของบริษัท
  รวมทั้งจัดส่งสำเนารายงานดังกล่าวให้ประธานกรรมการและประธานกรรมการตรวจสอบ ภายใน
  7 วันทำการนับแต่วันที่บริษัทได้รับรายงานนั้น

  ในกรณีที่เลขานุการบริษัทพ้นจากตำแหน่ง หรือไม่อาจปฏิบัติหน้าที่ได้
  คณะกรรมการสรรหาและกำหนดค่าตอบแทนจะพิจารณาคัดเลือกผู้ที่มีคุณวุฒิและประสบการณ์ที่เหมาะสมเสนอต่อที่ประชุมคณะกรรมการบริษัท
  เพื่อพิจารณาแต่งตั้งเป็นเลขานุการบริษัท ภายใน 90
  วันนับแต่วันที่เลขานุการบริษัทคนเดิมพ้นจากตำแหน่ง หรือไม่อาจปฏิบัติหน้าที่
  โดยคณะกรรมการบริษัทมีอำนาจมอบหมายให้กรรมการคนใดคนหนึ่งปฏิบัติหน้าที่แทนในช่วงเวลาดังกล่าว

8.5 การดูแลเรื่องการใช้ข้อมูลภายใน

บริษัทมีการกำกับดูแลเกี่ยวกับการใช้ข้อมูลภายในที่เป็นความลับ และมีสาระสำคัญที่ยังมิได้เปิดเผยต่อ
สาธารณชน เพื่อมิให้บุคคลทั้งภายในและภายนอกนำข้อมูลภายในของบริษัทไปใช้เพื่อประโยชน์ส่วนตน
โดยการจำกัดจำนวนบุคคลที่จะทราบข้อมูล ซึ่งได้มีการนำระบบการเข้ารหัสในการเข้าถึงข้อมูล
และระบบไอทีมาใช้ เพื่อป้องกันการเข้าถึงข้อมูลของบริษัทจากบุคคลภายนอก
และการกำหนดระดับการเข้าถึงข้อมูลของบริษัทให้กับพนักงานระดับต่างๆ
ให้เหมาะสมกับความรับผิดชอบ และยังได้กำหนดไว้ในจริยธรรมธุรกิจ ห้ามมิให้กรรมการ ผู้บริหาร
และพนักงาน นำข้อมูลภายในไปใช้เพื่อประโยชน์ส่วนตน
และหลีกเลี่ยงหรืองดการซื้อขายหลักทรัพย์ของกลุ่มบริษัทสามารถในช่วง 1
เดือนก่อนการเผยแพร่งบการเงินหรือข้อมูลที่สำคัญที่มีผลต่อราคาหลักทรัพย์ของบริษัท
และยังกำหนดให้กรรมการและผู้บริหารเปิดเผยข้อมูลเกี่ยวกับส่วนได้เสียของตนและผู้ที่เกี่ยวข้องให้คณะกรรมการบริษัททราบ
เมื่อมีการทำรายการที่เกี่ยวโยงกับบริษัท โดยได้กำหนดแนวปฏิบัติไว้ในคู่มือจริยธรรมธุรกิจ
ในเรื่องความขัดแย้งทางผลประโยชน์ และได้แจ้งแนวปฏิบัติดังกล่าวให้ทุกคนในองค์กรยึดถือปฏิบัติ

บริษัทมีการแจ้งให้กรรมการและผู้บริหารของบริษัททราบเกี่ยวกับภาระหน้าที่การรายงานการถือครองหลักทรัพย์ของบริษัท
ทั้งของตนเอง คู่สมรส และบุตรที่ยังไม่บรรลุนิติภาวะ
ในกรณีที่มีการเปลี่ยนแปลงการถือหลักทรัพย์อันเนื่องมาจากการซื้อขาย โอน
หรือรับโอนหลักทรัพย์ภายใน 3 วันทำการนับแต่วันที่มีการซื้อขาย โอน หรือรับโอนหลักทรัพย์
และบทกำหนดโทษตามมาตรา 59 ตามพระราชบัญญัติหลักทรัพย์และตลาดหลักทรัพย์ พ.ศ. 2535
ทั้งนี้กรรมการและผู้บริหารจะต้องแจ้งข้อมูลดังกล่าวให้หน่วยงานเลขานุการบริษัททราบ
โดยหน่วยงานเลขานุการบริษัทจะเป็นผู้ประสานงานในการจัดส่งรายงานต่อสำนักงานคณะกรรมการกำกับหลักทรัพย์และตลาดหลักทรัพย์
(กลต.)
และรวบรวมข้อมูลการถือครองหลักทรัพย์ของกรรมการและผู้บริหารรายงานให้ที่ประชุมคณะกรรมการบริษัททราบทุกครั้ง
รวมทั้งเผยแพร่ข้อมูลดังกล่าวไว้ในเว็บไซต์ของบริษัท

นอกจากนี้ บริษัทมอบหมายให้คณะกรรมการกำกับดูแลกิจการ
ทำหน้าที่ติดตามดูแลการปฏิบัติให้เป็นไปตามระเบียบข้อบังคับของบริษัทอย่างต่อเนื่องและเหมาะสม

8.6 บุคลากร

บริษัท และบริษัทย่อย มีจำนวนพนักงานในช่วง 3 ปีที่ผ่านมา แบ่งตามสายงานหลักดังนี้

+--------------------------+---------------+-------------+-----------+
| สายงานหลัก                | จำนวนพนักงาน   |             |           |
|                          | (คน)          |             |           |
+--------------------------+---------------+-------------+-----------+
|                          | ปี 2550        | ปี 2551      | ปี 2552    |
+--------------------------+---------------+-------------+-----------+
| 1. สายธุรกิจโทรศัพท์เคลื่อนที่   | 882           | 725         | 692       |
+--------------------------+---------------+-------------+-----------+
| 2. สายธุรกิจมัลติมีเดีย        | 159           | 157         | 141       |
+--------------------------+---------------+-------------+-----------+
| 3. สายธุรกิจต่างประเทศ      | 113           | 274         | 61        |
+--------------------------+---------------+-------------+-----------+
| 4. สายสนับสนุน             | 259           | 267         | 233       |
+--------------------------+---------------+-------------+-----------+
| รวม                      | 1,413         | 1,423       | 1,127     |
+--------------------------+---------------+-------------+-----------+

โดยมีค่าใช้จ่ายที่เกี่ยวข้องกับพนักงานซึ่งประกอบด้วย เงินเดือน โบนัส กองทุนสำรองเลี้ยงชีพ
และค่าตอบแทนอื่นๆ ได้แก่ เงินช่วยเหลือพิเศษ ค่าล่วงเวลา และค่าคอมมิชชั่น
รวมทั้งใบสำคัญแสดงสิทธิฯ ในช่วง 3 ปีที่ผ่านมา แบ่งตามประเภทค่าใช้จ่ายที่เกี่ยวข้องกับพนักงาน
ดังนี้

+--------------------------+---------------+-------------+-----------+
| ประเภทค่าใช้จ่าย            | จำนวน         |             |           |
+--------------------------+---------------+-------------+-----------+
|                          | ปี 2550        | ปี 2551      | ปี 2552    |
+--------------------------+---------------+-------------+-----------+
| เงินเดือน (ล้านบาท)         | 255.68        | 290.70      | 231.23    |
+--------------------------+---------------+-------------+-----------+
| โบนัส (ล้านบาท)            | 19.35         | 15.99       | 17.70     |
+--------------------------+---------------+-------------+-----------+
| กองทุนสำรองเลี้ยงชีพ         | 6.64          | 7.57        | 7.91      |
| (ล้านบาท)                 |               |             |           |
+--------------------------+---------------+-------------+-----------+
| อื่นๆ (ล้านบาท)             | 111.12        | 100.26      | 68.69     |
+--------------------------+---------------+-------------+-----------+
| รวม (ล้านบาท)             | 392.79        | 414.52      | 325.53    |
+--------------------------+---------------+-------------+-----------+
| ใบสำคัญแสดงสิทธิฯ ^((*))    | -             | -           | 42.35     |
| (ล้านหน่วย)                |               |             |           |
+--------------------------+---------------+-------------+-----------+

หมายเหตุ: (*) ตามมติของที่ประชุมสามัญผู้ถือหุ้นประจำปี 2551 และ 2552
บริษัทได้ออกและเสนอขายใบสำคัญแสดงสิทธิฯ ให้กับกรรมการบริษัท
และพนักงานของบริษัทและบริษัทย่อย จำนวน 100,250,000 หน่วย เมื่อวันที่ 29 พฤษภาคม 2552
โดยใบสำคัญแสดงสิทธิ 1 หน่วย ใช้สิทธิซื้อหุ้นสามัญได้ 1 หุ้น ราคาการใช้สิทธิเท่ากับ 1.7
บาทต่อหุ้น ใบสำคัญแสดงสิทธิมีอายุ 5 ปี นับตั้งแต่วันที่ออกใบสำคัญแสดงสิทธิ

การพัฒนาทรัพยากรบุคคล

จากการที่บริษัทได้มีการขยายธุรกิจอย่างต่อเนื่อง
โดยการนำเทคโนโลยีต่างๆมาตอบสนองความต้องการของผู้บริโภค
ผู้บริหารระดับสูงได้เล็งเห็นว่าทรัพยากรบุคคลเป็นสิ่งสำคัญในการขับเคลื่อนธุรกิจ
จึงมีการพัฒนาทรัพยากรบุคคลอย่างต่อเนื่อง
เพื่อเป็นการวางพื้นฐานการบริหารงานทรัพยากรบุคคลให้ทันสมัยและสามารถดูแลพัฒนาบุคลากรได้คลอบคลุมมากยิ่งขึ้น
จึงได้จัดให้มีโครงการพัฒนาบุคลากรทุกระดับทั้งผู้บริหารและระดับปฏิบัติการอย่างต่อเนื่องเป็นประจำทุกปี
โดยได้พัฒนาหลักสูตรต่างๆ เช่น Modern Supervisory
หลักสูตรฝึกอบรมตามแนวทางขีดความสามารถ (Competency) และหลักสูตรอื่นๆ
เพื่อเป็นการพัฒนาผู้บริหารระดับต้นและระดับกลางให้รองรับกับการเจริญเติบโตของธุรกิจในปัจจุบัน
และธุรกิจใหม่ๆ ในอนาคต ต่อไป

1. นโยบายการพัฒนาบุคลากร

นโยบายในการพัฒนาทรัพยากรบุคคล บริษัทมุ่งเน้นไปที่การพัฒนาความรู้ ทักษะ
และพฤติกรรมการทำงานให้ดียิ่งขึ้น จึงจัดให้มีการฝึกอบรมทั้งภายในและภายนอก
รวมไปถึงการพัฒนาที่ทำให้เกิดการเรียนรู้ด้วยวิธีอื่นๆ เช่น การเรียนรู้ผ่านระบบอิเล็กทรอนิกส์
(E-Learning) หนังสือ และกิจกรรมต่างๆ
เพื่อให้พนักงานได้พัฒนาความรู้ความสามารถได้อย่างทั่วถึงในทุกระดับชั้น
เพราะการพัฒนาคนเป็นนโยบายที่บริษัทให้ความสำคัญมาตลอด
โดยมุ่งเสริมทั้งความรู้เพื่อเพิ่มขีดความสามารถ ศักยภาพในการทำงาน
และความรู้ที่จำเป็นต่อการเพิ่มมุมมองด้านต่างๆ ให้กว้างขวางยิ่งขึ้น
การพัฒนาบุคลากรยังรวมไปถึงการมอบทุนการศึกษาต่อในระดับปริญญาตรี และปริญญาโท
โดยเริ่มต้นตั้งแต่ปี 2548 จนถึงปัจจุบันมีบุคลากรได้รับทุนการศึกษาทั้งสิ้น 30 ทุน

2. โครงการแผนพัฒนาสายอาชีพ

สืบเนื่องจากปี 2549 บริษัทได้จัดโครงการแผนพัฒนาสายอาชีพ
เพื่อวางแผนการพัฒนาสายอาชีพในระดับบริหาร โดยในปี 2552
ได้มีการขยายแผนโครงการให้ครอบคลุมไปถึงระดับปฏิบัติการ
เพื่อสามารถวางแผนพัฒนาบุคคลากรได้อย่างถูกต้องมีทิศทางที่ชัดเจนและมีประสิทธิภาพ
และสร้างความพร้อมให้แก่บุคลากรในด้านความรู้และความสามารถ
เพื่อให้มีศักยภาพในการนำบริษัทไปสู่ความเป็นเลิศทางธุรกิจ
จึงจัดให้มีการทำแผนพัฒนารายบุคคลเพื่อเป็นแนวทางในการพัฒนาสายอาชีพ
โดยประเมินผ่านเครื่องมือที่พัฒนาขึ้นเพื่อวัดความสามารถของพนักงานในแต่ละด้าน (Competency
Assessment)
โดยบริษัทจะยังคงปรับปรุงเครื่องมือดังกล่าวให้เหมาะสมกับการดำเนินธุรกิจของบริษัททั้งในปัจจุบันและอนาคต

3. นโยบายการพัฒนาเครื่องมือเพื่อการบริหารทรัพยากรบุคคล

บริษัทเล็งเห็นความสำคัญของการพัฒนาบุคลากร จึงได้จัดให้มีโครงการพัฒนาบุคลากรอย่างต่อเนื่อง
นับตั้งแต่โครงการ Human Resource Enhancement Project (HRE Project) ในปี 2547
– 2548 ซึ่งได้มีการรวมศูนย์ข้อมูลด้านทรัพยากรบุคคล
และมีระบบข้อมูลที่พัฒนาขึ้นเพื่อสนับสนุนการบริหารทรัพยากรบุคคลอย่างต่อเนื่อง เช่น
ให้บริการข้อมูลในการตรวจข้อมูลส่วนตัว การฝึกอบรม ค่ารักษาพยาบาล
การลาผ่านระบบอิเล็กทรอนิกส์ มีระบบ Performance Management Online
เพื่อสนับสนุนระบบการบริหารผลการปฏิบัติงาน จัดให้มีการเรียนรู้ผ่านระบบอิเล็กทรอนิกส์
(E-Learning) ในปี 2552 บริษัทได้พัฒนาระบบ Competency Assessment
ซึ่งเป็นโครงการต่อเนื่องจากปีก่อนให้สมบูรณ์ยิ่งขึ้น
โดยนำข้อมูลที่ได้จากการวัดความสามารถของพนักงานในแต่ละด้าน ไปใช้ในการจัดทำแผนฝึกอบรม
และวางแผนพัฒนาบุคลากรในอนาคต

4. นโยบายด้านการสร้างวัฒนธรรมองค์กรและความสัมพันธ์อันดี

การเสริมสร้างบรรยากาศในการทำงานที่ดีเป็นสิ่งสำคัญที่ก่อให้เกิดการทำงานเป็นทีม
ส่งเสริมให้เกิดความคิดสร้างสรรค์ และประสิทธิภาพในการทำงาน
บริษัทส่งเสริมให้มีกิจกรรมสำคัญทางศาสนา กิจกรรมเพื่อสังคม
และกิจกรรมกีฬาเพื่อกระชับความสัมพันธ์ระหว่างหน่วยงาน
ซึ่งจะช่วยส่งเสริมให้การประสานงานภายในทำได้ดียิ่งขึ้น ในปี 2552
บริษัทได้เสริมสร้างวัฒนธรรมองค์กรให้แข็งแรง เพื่อการรวมพลังในการสร้างความสำเร็จทางธุรกิจ
และการทำงานร่วมกันอย่างมีความสุข โดยจัดโครงการไม่เป็นไรเต็มใจช่วย
เพื่อยกย่องเชิดชูผู้ที่มีน้ำใจช่วยเหลือเพื่อนร่วมงาน ให้คำแนะนำปรึกษา ดูแลและให้ความช่วยเหลือ
แบ่งปันความรู้ มีความเอื้ออาทรต่อกัน เป็นการเสริมสร้างบรรยากาศที่ดี
และความอบอุ่นในการทำงาน

5. นโยบายด้านสวัสดิการ

บริษัทได้จัดให้มีสวัสดิการสำหรับพนักงานในหลายรูปแบบ
ทั้งยังจัดให้มีโครงการในการสนับสนุนดูแลรักษาสุขภาพ
รวมทั้งมีโครงการสนับสนุนการออกกำลังกายในรูปแบบที่หลากหลาย
เพื่อส่งเสริมให้พนักงานมีสุขภาพพลานามัยที่แข็งแรงสมบูรณ์
เพราะบริษัทเชื่อมั่นว่าการพัฒนาคนให้เข้มแข็ง ด้วยการเพิ่มขีดความสามารถ ดูแลคุณภาพชีวิต
และสร้างความรักผูกพันในองค์กร
จะส่งเสริมให้ทุกคนเป็นกำลังสำคัญในการสร้างความสำเร็จให้กับองค์กรในระยะยาว
และสร้างผลตอบแทนที่ดีขึ้นให้กับผู้ถือหุ้น และสังคม

สรุปการอบรมให้กับผู้บริหารและพนักงานในปี 2552

+----------------------------------+-------------+--------------------+
| การจัดอบรม                        | จำนวนครั้ง    | จำนวนผู้เข้ารับการอบรม |
+----------------------------------+-------------+--------------------+
| การอบรมภายในบริษัท (In-House       | 33          | 223                |
| Training)                        |             |                    |
|                                  | 90          | 1,996              |
| ผู้บริหาร                           |             |                    |
|                                  |             |                    |
| พนักงาน                           |             |                    |
+----------------------------------+-------------+--------------------+
| รวม                              | 123         | 2,219              |
+----------------------------------+-------------+--------------------+
| การอบรมจัดโดยสถาบันอบรมต่างๆ        | 17          | 23                 |
|                                  |             |                    |
| ผู้บริหาร                           | 44          | 100                |
|                                  |             |                    |
| พนักงาน                           |             |                    |
+----------------------------------+-------------+--------------------+
| รวม                              | 61          | 123                |
+----------------------------------+-------------+--------------------+
| การอบรมในต่างประเทศ (Oversea      | 1           | 1                  |
| Training)                        |             |                    |
|                                  | -           | -                  |
| ผู้บริหาร                           |             |                    |
|                                  |             |                    |
| พนักงาน                           |             |                    |
+----------------------------------+-------------+--------------------+
| รวม                              | 1           | 1                  |
+----------------------------------+-------------+--------------------+

  หมายเหตุ บริษัทมีนโยบายอบรมพนักงานขายและบริการ
  เกี่ยวกับผลิตภัณฑ์ของบริษัทและบริการภายในร้าน

  เป็นประจำทุกเดือน

8.7 กิจกรรมเพื่อสังคม

ทุกย่างก้าวของเรา...คือการสร้างสรรค์สังคมไทยให้แข็งแรงยั่งยืน

ตลอดระยะเวลากว่า 55 ปี ในการดำเนินธุรกิจของ “กลุ่มบริษัทสามารถ”
เราตระหนักอยู่เสมอในฐานะที่เป็นบริษัทของคนไทย เติบโตก้าวหน้าไปพร้อมๆ
กับความเจริญและความเปลี่ยนแปลงต่างๆ ในสังคมไทย
กลุ่มบริษัทสามารถจึงยึดหลักการดำเนินธุรกิจภายใต้ “การบริหารองค์กรที่ดี
มีความรับผิดชอบทั้งต่อลูกค้าและผู้ถือหุ้น ตลอดจนการเกื้อกูลสังคมอย่างจริงจัง”
โดยมุ่งเน้นการสร้างรากฐานทางธุรกิจที่มั่นคง
ควบคู่ไปกับการสร้างสรรค์ประโยชน์สู่สังคมไทยอย่างรอบด้าน
เพื่อมีส่วนร่วมในการสนับสนุนให้คนไทยมีคุณภาพชีวิตที่ดีขึ้น
อันเป็นพื้นฐานที่สำคัญในการเสริมรากฐานที่แข็งแรงและยั่งยืนให้กับสังคมไทย

การสร้างประโยชน์สู่สังคมของ “กลุ่มบริษัทสามารถ” ผ่านโครงการเพื่อสังคมในรูปแบบต่างๆ
อย่างต่อเนื่อง ดังนี้

1. ด้านการศึกษา และพัฒนาทักษะอาชีพ

ด้วยความมุ่งหวังที่จะมีส่วนช่วยพัฒนาศักยภาพของคนไทยให้ดีขึ้น
และเล็งเห็นว่าการศึกษาเปรียบเสมือนราก ฐานสำคัญของสังคมไทย “กลุ่มบริษัทสามารถ”
จึงมุ่งเน้นที่จะสร้างโอกาส สร้างอนาคตทางการศึกษา
และพัฒนาทักษะความสามารถให้กับเยาวชนไทยอย่างต่อเนื่อง

1.1. โครงการ Samart Innovation Awards
โครงการพัฒนาและส่งเสริมความสามารถของคนไทย

ประกวดความคิดสร้างสรรค์ ด้านการออกแบบและพัฒนาซอฟต์แวร์ ซึ่งทางบริษัท
สามารถคอร์ปอเรชั่น จำกัด (มหาชน) ตัวแทนของกลุ่มบริษัทสามารถ
ถือเป็นองค์กรเอกชนรายเดียวที่จัดโครงการประกวดผลงานด้านนี้อย่างต่อเนื่องมาเป็นระยะ เวลา
7 ปี

ในปี 2552 มีการปรับรูปแบบโครงการประกวดให้ยิ่งใหญ่ขึ้น พร้อมทั้งขยายกลุ่มเป้าหมาย
จากกลุ่มนิสิต นักศึกษา ไปสู่กลุ่มบุคคลทั่วไป และที่สำคัญได้เน้นให้ปี 2552
เป็นปีแห่งการสร้างเถ้าแก่มืออาชีพ
โดยมุ่งที่จะให้การสนับสนุนในเชิงพาณิชย์และผลักดันผลงานการประกวดออกสู่ตลาดอย่างจริงจัง
เพื่อสร้างโอกาส สร้างอาชีพ และสร้างรายได้ให้กับนักพัฒนาซอฟต์แวร์เหล่านี้
โดยคาดหวังว่าจะช่วยพัฒนาฝีมือนักพัฒนาซอฟต์แวร์คนไทย ให้ก้าวไกลสู่ระดับโลกในอนาคต

1.2. โครงการ i-mobile Creative Synergy Award รวมมิตรพิชิตตลาดโลก
โครงการประกวดออกแบบโทรศัพท์เคลื่อนที่ พร้อมแผนสื่อสารทางการตลาด
ซึ่งเป็นอีกหนึ่งโครงการประกวดด้านความคิดสร้างสรรค์ที่ทางบริษัทจัดขึ้น
เพื่อสร้างนักออกแบบผลิตภัณฑ์เลือดใหม่ พร้อมมีส่วนช่วยผลักดันการพัฒนาผลิตภัณฑ์สู่ตลาดไทย
และต่างประเทศต่อไป

1.3. โครงการ “ทุนสามารถ”
เพื่อสร้างโอกาสทางการศึกษาให้กับเด็กที่เรียนดีแต่ขาดแคลนทุนทรัพย์

  - ทุนการศึกษาระดับปริญญาโท มอบผ่านมหาวิทยาลัยมหิดล ปีละ 5 -7 ทุน เป็นประจำทุกปี
  ตั้งแต่ปี 2550

-   ทุนการศึกษาระดับปริญญาตรี
    ทุนการศึกษาต่อเนื่องจนจบการศึกษาโดยมอบผ่านมหาวิทยาลัยธรรม ศาสตร์ ทุกปี ปีละ 5 ทุน
    ตั้งแต่ปี 2551

  - ทุนการศึกษาบุตรหลานพนักงาน และทุนอื่นๆ โดย “มูลนิธิสามารถ”
  ได้ช่วยเหลือและสนับสนุนทุนการศึกษาให้แก่บุตรพนักงาน พร้อมทั้งเด็กนักเรียนที่ยากจนจาก
  จ.ลพบุรี จำนวน 87 คน และนักศึกษาที่เรียนดีแต่ขาดแคลนทุนทรัพย์อีก จำนวน 2 ทุน

  1.4. โรงเรียนช่างสามารถ แหล่งถ่ายทอดความรู้ความชำนาญ
  ทักษะวิชาชีพด้านการติดตั้งอุปกรณ์ ”เสาอากาศและจานดาวเทียม” เนื่องจากเป็นธุรกิจดั้งเดิม
  ซึ่งกลุ่มบริษัทสามารถได้เริ่มต้นและเติบโตมาจากธุรกิจนี้

1.5 โครงการส่งเสริมทักษะและความสามารถด้านอื่นๆ ได้แก่

-   ด้านกีฬา เพื่อสนับสนุนทักษะและความสามารถด้านกีฬา อาทิ สนับสนุนการแข่งขันฟุตบอล 4
    เส้า “ 4-Universities Championship 2009” ของมหาวิทยาลัยธรรมศาสตร์
    ท่าพระจันทร์

-   ด้านการประกวดต่างๆ อาทิ สนับสนุนการประกวดภาพข่าวยอดเยี่ยม
    และภาพข่าวโทรทัศน์ยอดเยี่ยมในงานวันช่างภาพสื่อมวลชนยอดเยี่ยมประจำปี 2552
    ของสมาคมช่างภาพสื่อมวลชนแห่งประเทศไทยและมูลนิธิช่างภาพสื่อมวลชน
    พร้อมทั้งสนับสนุนความสามารถของเยาวชนไทยยุคใหม่ที่กล้าแสดงออก ในโครงการประกวด
    “มิสทีนไทยแลนด์”

2. ด้านการสร้างสรรค์และช่วยเหลือสังคม

โครงการสาธารณประโยชน์ และสาธารณกุศลต่างๆ ที่จัดขึ้น
เพื่อมุ่งสนับสนุนช่วยเหลือชุมชนผู้ด้อยโอกาส ผู้ประสบภัย และอนุรักษ์สิ่งแวดล้อม
เพื่อยกระดับคุณภาพชีวิตของคนไทยให้ดีขึ้นในทุกด้าน

  2.1 “ไอ-โมบาย สมทบทุนแก่มูลนิธิเด็กโรคหัวใจฯ”
  โดยบริษัทมอบเงินสมทบทุนแก่มูลนิธิเด็กโรคหัวใจฯ ในโครงการ “ผ่าตัดเด็กโรคหัวใจ 1,160
  คน เฉลิมพระเกียรติพระเจ้าอยู่หัว และสมเด็จพระนางเจ้าพระบรม ราชินีนาถ” มูลค่า 20,000
  บาท จากรายได้ที่มาจากการจำหน่ายเสื้อยืด i-mobile Design by Bie The Star
  จากคอนเสิร์ตบี้ เลิฟมากมาย

  2.2 โครงการเพื่อสังคมของกลุ่ม BUG ซึ่งจัดโดย บริษัท สามารถมัลติมีเดีย จำกัด
  บริษัทย่อยของบริษัทอาทิ การเปิดช่องทางลงนามถวายพระพร โดยฝากข้อความเสียงผ่าน
  BUG1113 ซึ่งรายได้ทั้งหมดนำไปมอบให้มูลนิธิ 5 ธันวามหาราช กิจกรรม “ปันรัก ปันน้ำใจ”
  บ้านราชาวดีชาย และร่วมเป็น Call Center ให้แก่มูลนิธิบ้านพักฉุกเฉิน

  2.3 โครงการ “สามารถ ดี คลับ” โครงการที่เกิดจากการรวมกลุ่มพนักงานอาสาทำดี
  ช่วยเหลือสังคมด้านต่างๆ เพื่อให้พนักงานได้มีส่วนร่วมในการคิดและทำประโยชน์เพื่อสังคม
  และกระตุ้นให้พนักงานได้รู้จักการแบ่งปันและช่วยเหลือซึ่งกันและกัน
  เพื่อช่วยเสริมรากฐานของสังคมให้แข็งแรง อาทิ “อาสา สร้างรอยยิ้ม”
  สนับสนุนงานวันเด็กที่มูลนิธิเด็กอ่อนพญาไท “อาสา สร้างความสุข”
  โดยเลี้ยงอาหารกลางวันคนชรา ณ สถานพักฟื้นคนชราบางเขน มูลนิธิธารนุเคราะห์ และ “อาสา
  อนุรักษ์สิ่งแวดล้อม” โดยการปลูกป่าและปล่อยปู ณ ศูนย์ศึกษาธรรมชาติกองทัพบก (บางปู)

  2.4 กิจกรรมช่วยเหลือสังคมอื่นๆ ผ่าน “มูลนิธิสามารถ” ได้แก่

-   สนับสนุนเสื้อสะท้อนแสง และเสื้อกันฝนให้กับตำรวจเป็นประจำทุกปี ให้กับ สภ.ปากเกร็ด และ
    สภ.ปากคลองรังสิต

-   สร้างอาคารเรียน และมอบอุปกรณ์การเรียน การสอนให้แก่นักเรียน โรงเรียนกองม่องทะ อ.
    สังขละบุรี จ.กาญจนบุรี

-   มอบเงินช่วยเหลือบุตรพนักงานในกลุ่มบริษัทสามารถ
    เพื่อช่วยเหลือค่ารักษาโรคเนื้องอกในสมอง มูลค่า 50,000 บาท

ความภูมิใจในรอบปี 2552

Prime Minister's Export Award 2009

บริษัท สามารถ ไอ-โมบาย จำกัด (มหาชน) ได้รับรางวัล Prime Minister's Export
Award 2009 หรือรางวัลผู้ส่งออกสินค้าและบริการดีเด่นประจำปี 2552
ประเภทสินค้าไทยที่มีการออกแบบดี (Design Excellence Award 2009 (DEmark))
ต่อเนื่องเป็นปีที่สองจากโทรศัพท์เคลื่อนที่รุ่น i-mobile TV 620

มาตรฐานไอทีสากลระดับโลก ISO 20000  

บริษัท วันทูวัน คอนแทคส์ จำกัด หนึ่งในกลุ่มบริษัทสามารถ ซึ่งเป็นผู้ให้บริการข้อมูล BUG 1113
ให้กับบริษัท สามารถ มัลติมีเดีย จำกัด ได้รับการรับรองมาตรฐานการจัดการ
การให้บริการด้านเทคโนโลยีสารสนเทศ หรือ มาตรฐาน ISO 20000 ซึ่งนับเป็น “คอนแทคส์
เซ็นเตอร์” แห่งแรกของไทยที่ได้รับการรับรองมาตรฐานนี้ แสดงให้เห็นถึงคุณภาพ
และประสิทธิภาพด้านเทคโนโลยีของบริษัทที่ได้รับการรับรองในระดับโลก

Software Park Thailand : Hall of Frame 2009

บริษัท สามารถ คอร์ปอเรชั่น จำกัด (มหาชน) ตัวแทนของกลุ่มบริษัทสามารถ
ได้รับโล่ประกาศเกียรติคุณ Software Park Thailand : Hall of Frame ประจำปี 2552
ในฐานะที่เป็นองค์กรที่ทำประโยชน์แก่ประเทศชาติ และอุตสาหกรรมซอฟต์แวร์ไทย
ในด้านการสร้างคน พัฒนาการเรียนรู้ และสร้างนวัตกรรมใหม่ ในโครงการ Samart
Innovation Awards ที่จัดอย่างต่อเนื่องเป็นครั้งที่ 7 ในปี 2552

ประกาศเกียรติคุณด้าน CSR

บริษัท สามารถ คอร์ปอเรชั่น จำกัด (มหาชน) ตัวแทนของกลุ่มบริษัทสามารถ
ได้รับโล่ประกาศเกียรติคุณด้าน CSR ในฐานะที่เป็นสถานประกอบการที่มีความรับผิดชอบต่อสังคม
(Corporate Social Responsibility: CSR) ด้านการส่งเสริมการศึกษาและศาสนา
และด้านการสนับสนุนกิจการสาธารณประโยชน์
โดยได้รับการคัดเลือกจากสภาอุตสาหกรรมจังหวัดนนทบุรี หอการค้าจังหวัดนนทบุรี
และลำนักงาน0แรงงานจังหวัดนนทบุรี